Artel компанияси Simfoniya ошхона плиталарининг янги моделларини тақдим қилди — фото, видео - UzNews.uz\nКомпанияда янги Artel Simfoniya линейкасини тақдим этишди ва ошхона плиталарининг яратилиш жараёнини кўрсатишди.\n17 октябрь куни Artel заводида ошхона плиталарининг янги линейкаси – Simfoniya 04-E ва Simfoniya 02-G’нинг расмий тақдимоти бўлиб ўтди. Тадбир тантанали кўринишда ўтказилди.\nТақдимот бошланишига қадар, ошхона плиталари ва мини-печлар ишлаб чиқариш заводи раҳбарининг ўринбосари Бунёд Ҳасанов завод бўйлаб экскурсия ўтказди ва ишлаб чиқариш жараёни ҳақида энг қизиқарли нарсаларни айтиб берди.\nТаом тайёрлаш жараёни одатий ҳолат эмас, балки ҳақиқий санъатга айланганлиги сабабли, янги плиталарга Simfoniya номи берилган. Янги техникага эстетик ташқи кўринишдан ташқари, янги функциялар ҳам қўшилган.\nМазкур моделлар Multi Flame ва Flame control технологиялари билан жиҳозланган. Биринчи технология таом тайёрлаш жараёнини тезлаштиради ва газ сарфини 20 фоизга тежайди. Flame Control эса таом идеал даражада бўлиши учун, плита ҳароратини максимал даражада аниқ қилиб белгилаш имконини беради.\nҚайд этиш жоиз, янги ошхона плиталари духовкалари қопламаси учун биокерамик эмаль танланган, у ҳозирги вақтда энг зўр қопламалардан бири ҳисобланади. Биокерамика билан духовка деворларини ёғдан одатий ювиш воситаси билан тозалаш анча осонлашади.\nSimfoniya 04-E модели конфоркани белгиланган вақтда ўчириш имконини берадиган, рақамли таймер билан жиҳозланган, бу тайёрлаш вақтида жуда қулай. Шунингдек, таомни тайёрлашни бошлаш ва якунлаш вақтини белгилаб қўйиш имконини берадиган қўшимча функция бор.\nCast Futura Италия компаниясининг газ горелкаси Simfoniya 02-G моделидаги фойдали қўшимча ҳисобланади ва бу оловни бир маромда тарқатиш имконини беради. Энди идеал ҳолатга эришиш учун, тайёрлаш вақтида таомни ағдариб туришингиз керак бўлмайди.\nArtel компаниясининг янги ошхона плиталари ошхонангиз интерьерига фақатгина ажойиб қўшимча бўлиб қолмай, балки таом тайёрлаш жараёнини ҳақиқий санъатга айлантиради.


Чемпионлар орасидаги дебютант. ОКМК ОЧЛ рекордчиси, таркибига Жовинко сиғмаган «Ал Ҳилол»га қарши\n14 апрель куни клублар ўртасидаги қитъанинг энг нуфузли турнири – Осиё Чемпионлар лигаси «Ғарб» минтақасида гуруҳ босқич ўйинларига старт берилди. «В» гуруҳи 1-турида Ўзбекистон чемпиони «Пахтакор» Эроннинг «Трактор» жамоаси билан дуранг (3:3) қайд этган бўлса, бугун, 15 апрель оқшомида мамлакатимиз шарафини илк бор ОЧЛ гуруҳ босқичида ҳимоя қиладиган ОКМК клуби турнирнинг финал босқичидаги дебютини ўтказади.\nЧемпионлар йиғилган гуруҳдан жой олган дебютант\nОЧЛ саралаш плей-офф баҳсида Қатардан ғалаба билан қайтиб, ўз тарихида илк марта гуруҳ босқичига йўлланма олган Олмалиқ клуби жой олган «А» гуруҳининг «ўлим гуруҳи» дея таърифланаётгани бежизга эмас. Миржалол Қосимов жамоасидан ташқари биринчи гуруҳдан жой олган барча рақиблар ўз мамлакатининг биринчи рақамли клублари бўлиб турибди. 1-турдаги рақиб «Ал Ҳилол» нафақат Саудия Арабистонининг мутлақ байроқдори, балки Осиё Чемпионлар лигасида ҳам уч карра ғолиб бўлган қитъанинг энг кучли клубларидан бири саналади. Уч нафар ўзбекистонлик футболчи тўп сураётган «Шабоб Ал Аҳли» эса БААнинг амалдаги чемпиони саналса, «Истиқлол» қўшни Тожикистоннинг амалдаги ва кўп карра чемпиони ҳисобланади. Шу билан бирга Душанбе клуби ҳам ОЧЛ гуруҳ босқичи дебютанти саналади.\n«Кончилар» 15 кун ичида гуруҳда 6та учрашувни ўтказишига тўғри келади. «А» гуруҳи ўйинлари Саудия пойтахти Ар-Риёддаги икки стадион - «Қирол Фаҳд» ва «Шаҳзода Файсал ибн Фаҳд» ўйингоҳларида ўтказилади.\nОКМКнинг «А» гуруҳи ўйинлари ва ТВ-трансляция:\nМиржалол Қосимов Саудияга қандай таркибни олиб борган?\nСуперлига жорий мавсуми 5-туридан кейин 4 ўйинда майдонга тушиб, 7 очко жамғарган ҳолда 6-ўринни эгаллаб турган Миржалол Қосимов Саудия Арабистонидаги гуруҳ босқич ўйинларига 23 футболчидан иборат таркибни олиб борган:\nОКМКнинг ОЧЛ учун таркиби:\nДарвозабонлар: 1.Ботирали Эргашев, 32.Суҳроб Султонов, 35.Валижон Раҳимов.\nҲимоячилар: 2.Акром Комилов, 7.Сардор Раҳмонов, 8.Бобур Йўлдошев, 15.Аббос Отахонов, 19.Шероз Жалолов, 20.Мирғиёс Сулаймонов, 29.Владимир Козак, 77.Дилшод Аҳмадалиев.\nЯримҳимоячилар: 4.Миржамол Қосимов, 5.Дилшод Жўраев, 10.Ҳусниддин Ғофуров, 11.Мурод Тошматов, 17.Санжар Турсунов, 22.Санжар Шоаҳмедов, 23.Йован Жокич, 28.Шохруҳ Гадоев, 94.Элвин Фортес.\nҲужумчилар: 9.Зафар Полвонов, 18.Александр Касьян, 21.Санжар Жумабоев.\nОКМК ОЧЛ рекордчисига қарши. Жовинкога жой топилмаган «Ал Ҳилол» ҳақида\nОКМКнинг Чемпионлар лигасидаги дебюти ушбу турнирнинг мутлақ рекодчиси – 19-марта ОЧЛ иштирокчиси, мусобақанинг энг кўп карра – 3 бор ғолиблигини қўлга киритган икки жамоадан бири «Ал Ҳилол» билан баҳсга тўғри келди.\nЭҳтимол, бу рақибни турнирнинг энг кучли клуби десак ҳам муболаға бўлмас. Ҳар ҳолда Ар-Риёд шаҳри шарафини ҳимоя қилувчи ушбу жамоа таркибнинг номдорлиги жиҳатдан ҳам энг кучлилардан бири. Таркибдаги рақобат шу даражадаки, «Ал Ҳилол» клуби Осиё Чемпионлар лигасида легионерларга ўрнатилган чеклов сабабли италиялик Себастьян Жовинко, колумбиялик Куэллар Густаво ва Греция фуқаролигига эга Курди Амирини «заявка»га кирита олмади. Бразилиялик бош мураббий Рожерио Микале легионерлар лимитини – франциялик форвард Бафетими Гомис, перулик Андре Каррильо, аргентиналик Лусиано Вьетто ва кореялик Жан Ҳён-Су тўлдирган. Таркибнинг асосини эса Саудия Арабистони миллий жамоаси аъзолари ташкил этишади.\n«Ал Ҳилол»нинг ОЧЛ учун таркиби:\nДарвозабонлар: 1.Абдуллоҳ Ал-Муаюф, 31. Ҳабиб Ал-Ватан, 33. Абдуллоҳ Ал-Жадани, 60. Аҳмад Ал-Бубай\nҲимоячилар: 2. Муҳаммад Ал-Бурайк, 5. Али Ал-Булайҳи, 20. Жан Хён-Су (Жанубий Корея), 22. Амир Курди, 23. М. Ал-Олаён, 32. Мутеб Ал-Муфарриж, 39. Наваф Ал-Мефриж, 66. Муҳаммад Ал-Ҳайбари, 70. Муҳаммад Жаҳфали\nЯримҳимоячилар: 8.Абдуллоҳ Отайф, 19. Андре Карильо (Перу), 12. Ёсир Аш-Шаҳрони, 16. Носир Ад-Довсари, 26. Фаваз Ат-Тарис, 27. Ҳаттан Баҳабрий, 28. Муҳаммад Канно, 29. Салим Ад-Довсари, 44. Саад Ан-Носсир, 49. Абдуллоҳ Радиф, 55. Ҳамад Ал-Абдан\nҲужумчилар: 11. Солиҳ Аш-Шеҳри, 14. Абдуллоҳ Ал-Ҳамдан, 18. Бафетимби Гомис (Франция), 10. Лусиано Вьетто (Аргентина), 34. Турки Ал-Мутаири, 43. Мусаб Ал-Жувайр.\nЎйинни япониялик ҳакамлар бошқаради\nОлмалиқликларнинг ОЧЛ гуруҳ босқичидаги дебют ўйинини япониялик ҳакамлар бригадаси бошқаради. Ўзбек футболи мухлислари учун таниш бўлган Рюжи Сато ўйинда бош ҳакамлик қилади.\nОЧЛ. «A» гуруҳи, 1-тур.\n15 апрель (пайшанба)\n«Ал Ҳилол» - ОКМК\nСтадион: «Шаҳзода Файсал бин Фаҳд»\nҲакамлар: Рюжи Сато, Хироши Ямаучи, Жун Михара (Япония).\nУсмон Ибодов тайёрлади.


Ўсмирлар Олимпиадаси: Умиджон Жалолов олтин медалга эга чиқди! – Ўзбекистон миллий олимпия қўмитаси\nЎсмирлар Олимпиадаси: Умиджон Жалолов олтин медалга эга чиқди!\nАргентинада III ёзги ўсмирлар Олимпия ўйинлари давом этмоқда. Мусобақа ўзбекистонлик спортчилар учун муваффақиятли кечмоқда. Бироз аввал эркин кураш баҳсларида юртимиз шарафини ҳимоя қилган Умиджон Жалолов шоҳсупанинг энг юқори поғонасидан ўрин олди.


Андрей Канчельскис: "Навбаҳор" қолган 7та ўйинда 21 очко олмоқчи" / CHAMPIONAT.asia\nАндрей Канчельскис: "Навбаҳор" қолган 7та ўйинда 21 очко олмоқчи"\n15 сен 2019 21:53\nCoca Cola Суперлигасининг 19-туридан ўрин олган "Навбаҳор" - "Пахтакор" (0:1) учрашувидан кейин мезбонлар устози Андрей Канчельскис ўз фикрларини билдирди.\n"Пахтакор"ни ғалаба билан табриклайман, менимча чемпионлик билан ҳам табрикласак бўлаверади. Албатта бугун улар ғалаба қозонишларини хоҳламагандик. Аммо аламли мағлубиятга учрадик. Биринчи даврада Тошкентда ўйнаган таркибдан 5 нафари бугун ўйнай олмади, бир футболчини алмаштирса бўлади, аммо 5 нафар бу жуда кўп. Шунга қарамай йигитларга раҳмат айтаман, улар майдонда борларини беришди. "Пахтакор"дек захира ўриндиғи бизда йўқ.\nБиз тушиб қолган вазиятдан чиқиб кетиш учун ҳаракат қиламиз. Бугунги кунда таркибимиздаги бир қатор футболчилар ҳам жисмонан ҳам, руҳан тайёр эмаслар.\nОбид Жўрабоевда жароҳат, Аббос Ғуломов узоқ муддатга сафдан чиққан, Азим Аҳмедовда ҳам кичик жароҳат бор эди. Мухлислар бугун "замена, замена" деб бақиришди, аммо кимни майдонга туширишим керак эди?\n"Навбаҳор"дан кетганимдан кейин кўплаб таклифлар бўлди, улар қаторида Ўзбекистондан ҳам таклиф бор эди. Вилоят ҳокими "Навбаҳор" учун қайғуради. Эски гиналарни унутиш ва ишлаш керак.\nЙил сўнггида "Навбаҳор"нинг кўплаб футболчилари билан хайрлашамиз. Олдинги мураббийнинг ўз қарашлари бор, менинг ўз қарашларим бор.\nОлдинда 7та ўйин бор, йигитлар билан гаплашиб олдик ва ўз олдимизга бу ўйинларда жами 21 очко олишни мақсад қилиб қўйдик.\nБугун ҳакамлар томонидан йўл қўйилган жуда қўпол хатоларни кўрганим йўқ. Масалан, "Андижон" билан баҳсдаги ҳакамлик жуда ёмон бўлганди. Бугун эса ундай бўлмади ва ҳакамга эътирозим йўқ", - дейди Андрей Канчельскис.


Бир танишим бор эди. Ҳозир ўтиб кетган. Икки-уч йилда чорраҳа ёки метро вагонида тўқнаш келиб қолардик. У қўлига рубоб олиб қўшиқ куйларди. Бўйи паст, озғин ва сап-сариқ бўлса-да, аёлларга ўч эди, сурбетларча аёлларни «ўрамоқ»чи бўларди.\nМен унга «Сиз чумчуқмижозсиз, қонингиз қайноқ», дердим. Бўйи ярим қарич бўлиб, баланд бўйли қиз ва аёлларга ҳам хушторлик қилмоқчи бўларди. Мен унга ҳазил оҳангида эътироз билдирардим: «Новча қизлардан нари юринг, улар шундоғам кам, мениям ўйланг».\nУ динини ўзгартирганди. Черковда диний қўшиқ куйлагани учун унга пул беришар экан. «Тирикчилик. Қўшимча даромад», деди у черковга нима мақсадда боришини сўраганимда.\nОрадан бир муддат ўтиб армани хотини билан ажрашиб кетди ва черковга боришни ҳам бас қилди. Тўқсонинчи йиллар эди… Орадан ҳеч қанча ўтмай бева муслима аёлни топиб олди. Шу аёл таъсирида аллақандай ҳужраларда ислом динини ўрганишни бошлади. «Энди ўзимизга ўтдингми», деб сўрадим.\n«Тирикчилик. Қўшимча даромад», деб жавоб берди. Ҳужраларда дин илмини ўрганганларга бепул озиқ-овқат ва бошпана бериларкан». «Мен улардан товар оламан», деди у.\nИскаланиб юрган ит егани бир нарса топади, деганларидек, у пана-пасқамда юриб «кришначи» ўзбек аёли билан танишиб қолди. Бу сафар у жилтига саккизта қўли бор Кришна- хотин маъбуд сурати туширилган китоблар сотарди.\nОхирги марта уни Янгиободдаги эски-тускилар сотиладиган бозорда кўриб қолдим. «Шу ерда тирикчилик қиляпман, даромад ёмон эмас», деди. «Энди жойингизни топибсиз! Бу ердан ақа-бақа кетманг «, дедим унга жиддий оҳангда.\nГапидан билдимки, хотини ҳам шу бозорда нимадир сотади ва хотинни ҳам шу ердан топиб уйланган. » Эски-туски нарсалардан тери касали юқтириб олиш мумкин, эҳтиёт бўлинг», деб унга фойдали маслаҳат ҳам бердим.\nКейин эса хотинбозлигига ишора қилиб: «Эски бозорда болдири ва бетига доғ тушган б.у. гўзаллар кўп бўлади», дедим.\nПахтанинг килоси минг сўм. Лўли хотинларнинг ўзлари уйга сўраб келди: «Пахта терсак майлими», деб.» Майли»‘, дедик биз. Ичида оппоғроғи ҳам бор экан.\n17 январь куни «Халқаро амнистия» ташкилоти мустақил журналист Бобомурод Абдуллани озод этиш акциясини эълон қилди. Акцияда иштирок этиш учун ...


ЭРТА НИКОҲЛАРНИНГ ОЛДИ ОЛИНЯПТИМИ?.. - Ўзбекистон овози газетаси\nЭРТА НИКОҲЛАРНИНГ ОЛДИ ОЛИНЯПТИМИ?..\nФуқароларнинг ўзини ўзи бошқариш органлари фаолиятини мувофиқлаштириш бўйича республика кенгаши томонидан матбуот анжумани ўтказилди. Тадбирда маҳалла институтини халқчил тузилмага айлантириш бўйича қилинаётган ишлар ҳақида сўз юритилди.\n— Президентимизнинг «Маҳалла институтини янада такомиллаштириш чора-тадбирлари тўғрисида»ги фармони асосида бир қатор ишлар амалга оширилди, — дейди Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгаши раиси ўринбосари Азим Мирзажонов. — Хусусан, фуқаролар йиғинлари фаолиятини такомиллаштиришга оид 16 норматив-ҳуқуқий ҳужжат ҳамда шунча чора-тадбир режаси ишлаб чиқилиб, амалиётга татбиқ қилинди. Шунингдек, бугунги кунда 6 норматив-ҳуқуқий ҳужжат ва 4 чора-тадбир режаси ишлаб чиқилмоқда. Ҳамкор ташкилотлар билан биргаликда 10 меморандум, 2 битим, 8 қўшма қарор имзоланди. Айни пайтда эса 6 меморандум имзоланиш арафасида. Маҳалла ва оилаларда ижтимоий-маънавий муҳитни ўрганиш ва аниқланган муаммоларни ҳал этиш мақсадида 6 миллиондан ортиқ хонадонда мулоқотлар ўтказилди. Натижада 29 минг оиладаги турли низолар, 35 мингдан зиёд ажримлар, 1400 дан кўпроқ эрта никоҳ ҳолатларининг олди олинди. Ўтган йили яраштириш комиссияларига 85708 мурожаат келиб тушган бўлиб, уларнинг 57448 таси эр-хотин, 11142 таси қариндошлар, 11261 эса қўни-қўшнилар ўртасидаги ўзаро келишмовчиликларга оиддир. Комиссия аралашуви ва олиб борилган тадбирлар туфайли 42837 оиладаги муносабатлар яхшиланишига эришилган.\nШунингдек, эҳтиёжманд, боқувчисини йўқотган оилаларни қўллаб-қувватлаш мақсадида 24762 нафар фуқаро учун жами 8 миллиард 410 миллион сўмлик моддий ёрдам кўрсатилди. Фуқароларнинг бандлигини таъминлаш мақсадида ҳамкор ташкилотлар билан биргаликда ўтган давр мобайнида 1200 дан ортиқ меҳнат ярмаркаси ташкил этилган.\nСодир этилган жиноятларнинг келиб чиқиш сабаблари аҳоли орасида кенг муҳокама қилиниши, сайёр судларда очиқ кўриб чиқилиши натижасида жиноятчилик камайишига эришиляпти.\nБизга фуқароларимиз томонидан келиб тушаётган шикоят ва аризаларни таҳлил қилиш жараёнида шу нарса аниқ бўлдики, уларнинг қарийб 5 фоизи айнан маҳалла раисларининг ишидан норози бўлиб ёзилган мурожаатлардир. Бундай мурожаатлар асосан, Тошкент шаҳри, Қашқадарё, Сурхондарё, Фарғона ва Тошкент вилоятларидан келиб тушмоқда. Ўрганиш жараёнида маҳалла раисининг айби борлиги ўз тасдиғини топадиган бўлса, у эгаллаб турган лавозимидан озод этилади. Айби оғирроқ бўладиган бўлса, жиноий жавобгарликка тортиш чоралари ҳам кўрилади.\nТадбирда фуқаролар йиғинларида аҳоли ва оилалар ҳисобини юритиш, ижтимоий-маънавий муҳитни таҳлил этиш мақсадида «Хонадон дафтари», «Маҳалла паспорти»ни ишлаб чиқиш ва жорий этиш режалаштирилаётгани тўғрисида маълумот берилди.\nТашкилотчилар журналистларни қизиқтирган саволларга жавоб берди.


Банк ячейкаси нима у ва унда нима сақлаш мумкин? - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nБанк ячейкаси нима у ва унда нима сақлаш мумкин?\nТаътил, узоқ муддатли иш сафарига кетаётганингизда ёки шунчаки, уйингиздаги қимматбаҳо буюмларнинг, моддий қимматликларнинг хавфсизлиги учун шахсий банк ячейкалари (сейфли, депозитли) ва сейфлардан фойдаланишингиз мумкин.\nНима учун банк ячейкаси фойдали бўлиши мумкин?\nМантиқан олиб қараганда, банк ячейкаларида моддий қимматликлар ва пул маблағларини сақлаш сизга даромад (фоизли даромад) олиб келмайди. Лекин шахсий банк ячейкаларидан пул маблағларини сақлаш ва йирик амалиётларни, масалан уй-жой олди-сотдиси вақтида фойдаланганда хавсизлик тўлиқ таъминланади.\nБанк ячейкасининг асосий афзалликларидан бири унинг хавфсизлигида ҳисобланади. Банклар кўп босқичли ҳимоя тизимига эга. Банк ячейкаси – бу металл сейф бўлиб, у зирҳли эшик, қўриқлаш тизими, сигнализация ва видеокузатув билан жиҳозланган хонада ҳимояланади.\nМоддий қимматликларни ячейкада қанча вақт сақлаш мумкин?\nЯчейкани исталган вақтгача ижарага олиш мумкин. Одатда шартнома узайтириш (пролонгация қилиш) имкони билан аниқ муддатда тузилади.\nМуҳим! Баъзи банкларда ижара тўловлари бўйича муддати ўтган қарздорлик (3 ойдан ортиқ) шартномани муддатидан олдин бекор қилиш учун асос бўлиши мумкин. Банк ячейкаси хизматидан фойдаланишдан олдин шартнома шартларини диққат билан ўрганишингиз керак.\nМоддий қимматликларни сақлаш хизмати нархи қандай?\nБанк ячейкасини ижарага олиш миқдори узунлик, кенглик ва чуқурлик каби параметрлар асосида аниқланади. Ячейка ҳажми қанча катта бўлса, ижара ҳақи шунча қиммат бўлади. Ўртача, банк ячейка ойига 5 000 сўмдан 112 000 сўмгача туради.\nБанк ячейкада нималарни сақлаш мумкин?\nБанк ячейкасида пул, қимматли қоғозлар, қимматбаҳо металлар ва тошлар, заргарлик буюмлари, ҳужжатлар ва бошқа бойликлар (ёнувчан, заҳарли ва бошқа моддалар бундан мустасно, уларни сақлаш Ўзбекистон Республикасининг амалдаги қонун ҳужжатларида тақиқланади) сақлашингиз мумкин.\nБанк ячейкасидаги моддий қимматликларни бутлиги ва сейф дахлсизлиги бўйича тўлиқ жавобгарликни банк ўз зиммасига олади, шунингдек мижоз бўйича банк сири маълумотларини ошкор этмасликни кафолатлайди.\nМуҳим! Мижоз томонидан банк ячейкасининг калитини йўқотиш (қайтармаслик) ёки мижознинг айби билан банк ячейкасига зарар етказилганлиги учун жарима ундирилади.\nБанк ячейкаси хизматидан қандай фойдаланиш мумкин?\nБиринчи навбатда, ариза беришингиз зарур. Бунинг учун сизга идентификация ҳужжатлари (масалан, паспорт нусхаси) керак бўлади. Кўпгина банкларнинг веб-сайтларида сиз онлайн ариза топширишингиз мумкин. Аризани кўриб чиқиб, банк ходимлари тўлиқ маълумот бериш учун сиз билан боғланадилар.\nБанк ячейкаси ҳажми ва сақлаш муддатини танланг.\nБанк ячейкасини танлагандан сўнг, ҳажми, ижара муддати ва тўлов суммаси кўрсатилган шартнома тузилади.\nСизга банк ячейкаси калити берилади. Иккинчи калит банкда қолади.\nБанк ячейкасига бирор нарса қўйиш ёки ундан бирор нарса олиш учун сиз банк ходими билан бирга омборга кирасиз. Ячейкани очиш учун ходим ўз калити ва сиз ўз калитингизни ишлатасиз.\nСўнгра, моддий қимматликларни банк ячейкасига жойлаштиришингиз учун банк ходими сизни омборхонада қолдиради.\nШундан сўнг, сиз банк ячейкасини ўз калитингиз билан ва ходим ўзининг калити билан ёпади.


Шайхонтоҳур тумани солиқ инспекциясининг шахсий таркиби бутунлай янгиланади 30-11-2021, 16:52 | Zamin.uz\n06:00 / 07.04.2019\nШайхонтоҳур тумани солиқ инспекциясининг шахсий таркиби бутунлай янгиланади\nТошкент шаҳар Шайхонтоҳур тумани давлат солиқ инспекциясининг шахсий таркиби бутунлай янгиланади. Бу ҳақда Kun.uz’га Давлат солиқ қўмитасидаги манба хабар берди.\nҚайд этилишича, Ўзбекистон Президенти Шавкат Мирзиёев 4 апрель куни бўлиб ўтган видеоселектор йиғилиши давомида Тошкент шаҳридаги қатор туманлар давлат солиқ инспекциялари шахсий таркибини янгилаш ҳақида топшириқ берган.\nШунингдек, йиғилишда Тошкент шаҳрининг етти туманида солиқ инспекциялари раҳбарлари лавозимларидан озод этилган (Учтепа, Миробод, Бектемир, Юнусобод, Мирзо Улуғбек, Шайхонтоҳур ва Сергели туманлари - таҳр.).\nБундан ташқари, шаҳар ҳокимлиги ва солиқ идоралари раҳбарларини бюджетга тушумларни таъминлашда сусткашликка йўл қўйилганлиги қаттиқ танқид остига олинган.\nЎз навбатида, президент видеоселекторидан кейин Солиқ қўмитасида навбатдан ташқари йиғилиш бўлиб ўтди.\nЙиғилишда давлат раҳбари томонидан фаолияти танқид қилинган Миробод, Мирзо Улуғбек, Учтепа, Сергели, Юнусобод, Бектемир ва Шайхонтоҳур туманлари инспекциялари бошлиқларининг ўз лавозимидан озод этилгани тўғрисидаги Давлат солиқ қўмитасининг буйруғи эълон қилинди.\nТошкент шаҳри давлат солиқ хизмати органларининг ходимлар таркибини зудлик билан қайта кўриб чиқиш, уларнинг лавозимига лаёқатлилиги даражасини баҳолаш, хизмат ваколатидан четга чиққан ҳолатлар аниқланган тақдирда, меҳнат шартномасини бекор қилиш зарурлиги қайд этилган.\nАйнан бу йўналишда иш олиб бориш учун махсус ишчи комиссияси тузилиб, тизимга масъулиятли ёш мутахассисларни жалб қилиш вазифа қилиб қўйилган. «Замин» янгиликларини «Вконтакти»да кузатиб боринг\nЯнгиликлар » Жамият » Шайхонтоҳур тумани солиқ инспекциясининг шахсий таркиби бутунлай янгиланади


2021 йилнинг май-июнь ойларида Ўзбекистондан ўрик экспорти 6,5 баробар камайди • EastFruit\nБош саҳифа › Янгиликлар › 2021 йилнинг май-июнь ойларида Ўзбекистондан ўрик экспорти 6,5 баробар камайди\nМуаллиф: EastFruit 11 Авг 21 12 Авг 21 037\n2021 йилнинг март ойи охиридаёқ, EastFruit таҳлилчилари об-ҳаво аномалиялари туфайли 2021 йилги мавсумда Ўзбекистонда ўрикнинг бу йилги кам ҳосили, юқори нархи ва унинг экспортини кескин пасайишини прогноз қилишган эди. Қиш фаслида кескин исиш мевали дарахтларни эрта уйғонишига, февраль охири ҳамда мартнинг ўрталаридаги қаттиқ совуқлар эса бу йилги ўрик ҳосилининг қатта қисмини нобуд бўлишига олиб келди. Республиканинг аксарият минтақаларида бу йилги ўрик ҳосилига совуқнинг икки тўлқини келтирган зарар ҳосилнинг потенциал ҳажмидан 40-90% гача баҳоланган эди.\nЎзбекистон Давлат статистика қўмитаси маълумотларига кўра, 2021 йилнинг биринчи ярмида ўрик экспорти ҳажми 8,8 минг тоннани, умумий қиймати эса 7,7 миллион долларни ташкил этган. Республика ўтган йилнинг худди шу даврида 6,5 баробар кўп – 56,9 минг тонна ўрик экспорт қилди. Ўзбекистондан сархил ўрикни ташқи бозорларга экспорт қилиш мавсуми уч ой – майдан июлгача давом этишини ҳисобга олсак, йилнинг биринчи ярмидаги юқоридаги маълумотлар икки ойга, яъни, май-июнга дахлдор, дейиш мумкин. Шундай қилиб, 2021 йилнинг май-июнь ойларида Ўзбекистондан ўрик экспорти ҳажми ўтган йилнинг шу даврига нисбатан 6,5 баробар камайди. Бироқ, бундай таққослашда муҳим бир қўшимча зарур: ўтган 2020 йилда Ўзбекистондан ўрик экспорти рекорд даражада юқори бўлган эди.\nИзоҳ: 2021 йилнинг май-июнь ойларидаги кўрсаткич – Ўзбекистон Давлат статистика қўмитаси маълумотларига кўра, 2017 йилдан 2019 йилгача бўлган худди шу даврдаги кўрсаткичлар – EastFruit таҳлилчилари ҳисоб-китобига асосан.\nAммо ўтган йилги рекорд ҳисобга олинмаса ҳам, 2021 йилнинг май-июнь ойларида сархил ўрик экспорти ўтган йиллардаги шу даврга нисбатан бир неча баробар камайди. Масалан: 2019 йилга нисбатан 5,3 маротаба, 2018 йилга нисбатан 3,5 маротаба, 2017 йилга нисбатан 2,2 маротаба.\n2021 йилнинг май-июнь ойларида Ўзбекистондан экспорт қилинган ўрик ҳажмининг 96 фоизи уч постсовет мамлакати ҳиссасига тўғри келади:\nҚозоғистон – 4,0 минг тонна (сархил ўрик экспорти умумий ҳажмининг 45%и),\nРоссия – 3,1 минг тонна (35%),\nҚирғизистон – 1,4 минг тонна (16%).\nШу билан бирга, сархил ўрик экспорти ҳажмининг 81 фоизи ташқи бозорларга Ўзбекистоннинг уч вилояти – Фарғона (47%), Тошкент (22%) ва Наманган (13%) вилоятларидан жўнатилди. Республиканинг қолган 11 ҳудудини сархил ўрик экспортидаги умумий улуши 19 фоизни ташкил этди.


«iPhone нималарга қодир?»: Apple яна тўртта видеоқўлланма эълон қилди - Terabayt.Uz\n«iPhone нималарга қодир?»: Apple яна тўртта видеоқўлланма эълон қилди\nЗамонавий смартфонларнинг имкониятлари кўп, аммо аксариятимиз уларнинг кўпчилигидан фойдаланмаймиз ёки ҳатто билмаймиз ҳам. Шуни ҳисобга олиб, айрим ишлаб чиқарувчилар ўз маҳсулотларининг муҳим афзалликларини акс эттирувчи видеолар тарқатишади.\nЎҚИНГ: iPhone’ларнинг кўпчилик билмайдиган имкониятларини Apple бешта видеода кўрсатиб берди\nЯқиндагина ўз смартфонларининг функциялари хусусида бешта видеолавҳа эълон қилган Apple шу рукнни давом эттирмоқда. Корпорациянинг расмий YouTube-каналида «iPhone нималарга қодир?» рукнида яна тўртта ролик пайдо бўлди. Уларнинг ҳар бири 15 сониядан давом этади ва шу вақт ичида тегишли функциянинг қандай ишлаши ҳақида имкон қадар кенг маълумот беради.\nЯнги роликлардан биринчиси «Тезроқ ишлашингиз ва ўйнашингизга имкон берувчи чип» деб номланган. Ўзингиз ҳам англаганингиздек, Apple бу видеолавҳасини iPhone XS, iPhone XS Max ҳамда iPhone XR моделларидаги A12 Bionic процессорига бағишлаган.\n«Йўқолган қурилмани топинг» номли иккинчи лавҳада бўлса «iPhone’ни топиш» иловасининг қисқа тавсифи берилган. Ушбу дастур ёрдамида компаниянинг бошқа гаджетларини, масалан, AirPods қулоқчинини ҳам топса бўлади.\nУчинчи видео «iPhone’да iMessage орқали пулларни Apple Pay’дан жўнатинг ва қабул қилинг» деб аталган. Унда Apple Pay Cash сервиси орқали тезкорликда маблағ ўтказиш имкониятларини кўришимиз мумкин.\nСўнгги видеоролик «iPhone’да иккита телефон рақами» деб номланган бўлиб, Телефон иловасида иккита рақамни ишлатишга бағишланган. Хабарингиз борки, ўтган йилги айфонлар дуалсим вариантларда ҳам чиққан – уларда моддий SIM-карта билан бирга eSIM ҳам қўллаб, иккита рақам ишлатиш мумкин.\nАйтиш керакки, турли русумлардаги iPhone’ларни 2 020 000 сўмдан бошланувчи нархларда Terashop.uz интернет-дўконимиздан сотиб олиш имкони бор. Айниқса, ҳозирда мазкур интернет-дўкондан харид қилсангиз, «Баҳор кайфияти» акцияси доирасида ютуққа ҳам эга бўлишингиз мумкин!\n#Apple #Apple iPhone #маслаҳат #смартфонлар


Қамчиқ довонида видеокузатув тизимини монтаж қилиш ишлари бошланди\n09:47 / 14.10.2015\nБугунги кунда довон аҳоли энг гавжум ҳудуд – Фарғона водийсини Ўзбекистоннинг бошқа вилоятлари билан боғлайдиган ягона транспорт артерияси ҳисобланади. Ҳар куни бу ердан 15-20 минггача автомобиль қатнайди. Шунингдек, ушбу қисмда йўл мураккаб тоғ шароитлари орқали ўтиб, бу ерда музлаш ва қор туфайли кўплаб ЙТҲлар кузатилади, дея қайд этди ахборот манбаси.\nАйни пайтда бу ерда ФВВнинг махсус қидирув-қутқарув отрядлари фаолият кўрсатмоқда. Шунингдек, турли хизматлар мутахассисларидан иборат 24 соатлик навбатчилик постлари мавжуд бўлиб, уларнинг ҳар бири ўзларига тегишли йўл участкаси учун жавобгар ҳисобланишади. Суҳбатдошнинг сўзларига кўра, улар йўлларни визуал кузатув олиб бориб, барча ахборотларни реал вақт режимида довоннинг юқори қисмидаги бирлашган штабга етказиб туришади.\nЯнги видеокузатув тизими эндиликда бутун йўл бўйлаб ўрнатилиб, махсус хизматлар ҳар қандай таҳдидларни тезкорлик билан бартараф этишади. Буларга табиат ҳодисалари – тупроқ ўпирилиши, тош қулаши ва кўчкилар, шунингдек, террористик таҳдидлар ҳам киради.\n“Уларнинг ўрнатилиши билан штаб нафақат отрядлардан оғзаки ахборотларни қабул қилиб олади, балки камералар ва мониторлар ёрдамида йўлларда қайд этилган ҳодисаларни кузатиб ҳам боришади”, - деди ахборот манбаси.\nБугунги кунда барча зарур техник ускуна ва воситалар жойларга етказилган бўлиб, тизимни қишки мавсум кириб келишига қадар ишга тушириш режалаштирилган, дея қайд этди мутахассис.


24 октябр 2020, Тошкент вақти: 06:19\nЖаҳон чемпиони Бекзод Нурматов.\nТАССнинг 7 октябрь куни билдиришича, Бекзод Нурматовнинг жасади 8 октябрь куни Ўзбекистонга келтирилади ва шу куниёқ дафн этилади. Бу ҳақда агентликка марҳумнинг яқинлари хабар берган.\nАралаш қоидалар бўйича жанг санъати - ММА устаси Бекзод Нурматов Чеченистон пойтахти Грознийда 4 октябрь куни Беслан Исаев билан ўтказилган жангда мағлубиятга учраганидан сўнг вафот этган эди.\n«Бекзод душанбага ўтар кечаси вафот этди. У инсульт бўлди. Жангдан кейин у комага тушиб қолган эди», деб билдирган ТАССга марҳумнинг қариндошларидан бири.\nАралаш жанглардаги фаолиятини 2016 йилда бошлаган 27 ёшли Нурматов вафот этгунига қадар 13та жанг ўтказиб, улардан 11тасида ғалаба қилган эди.\nУ қўл жангги бўйича жаҳон чемпиони, бир неча маротаба жаҳон кубоги совриндори ва Осиёнинг уч маротаба чемпиони бўлган.\nМудофаа вазирлиги Бекзод Нурматовни Ўзбек армиясининг фахри деб атаган эди.


Францияда Canal+ холдинги асосчиси Андре Руссле вафот этди\n11:28 / 30.05.2016\nФранциядаги биринчи хусусий Canal+ телевизион холдинги асосчиси Андре Руссле 93 ёшида ҳаётдан кўз юмди. Бу ҳақида марҳумнинг қариндошлари AFP'га хабар қилишди.\n"У 94 ёшида ўз уйида яқинлари даврасида вафот этди. У ёши катталиги боис шунчаки ҳолдан тойган эди", - дея маълум қилди Андре Руссленинг ўғилларидан бири Филипп Руссле.\nАндре Руссле 1922 йилда Франция шарқидаги Нанси шаҳрида таваллуд топган. Олий маълумот олиб улгурмай уруш йилларида у Германиядаги мажбурий ишларни бажарган. Руссле Франция озод бўлганидан сўнг ватанига қайтиб, Парижда ҳуқуқ факультетини тугатди ва давлат хизматида фаолият кўрсата бошлади.\nРуссле турли минтақаларда субпрефект амалларда ишлаб, жойларда коррупция билан фаол кураш олиб борган ва "сотилмайдиган амалдор" деган номга сазовор бўлган. 1954 йилда ёш Руссле француз социалчилари назарига тушиб қолади ҳамда ўша пайтлар ИИВ бошлиғи Франсуа Миттеран аппаратига раҳбарлик қилиш таклифини олади. Ўшандан буён Руссле ва бўғуси президент Миттераннинг тақдири узвий боғланган, уларнинг ўзлари эса яқин дўст ва ҳамкасб бўлиб қолишди. Миттераннинг ўлимидан сўнг айнан Руссле унинг васиятини бажо келтирган.\n1959 йилда ҳокимият тепасига Шарль де Голль келганидан кейин Андре Руссле давлат хизматидан кетиб, Simca автомобиль компаниясига ишга киради. 1960 йилда у Simca'га қарашли G7 компанияси - пойтахтнинг энг биринчи таксопаркларидан бирини сотиб олади. G7 Руссле бошқаруви остида юқори даромадли корхонага айланади, у бугунги кунга қадар Париж транспорт бозоридаги етакчилардан бири ҳисобланади.\n1984 йилда Руссле телевизион эфирга нисбатан давлат монополиясини бузиб, Францияда биринчи Canal+ хусусий кабель телеканалини очади. 1981 йил республика бошқарувини қўлга киритган Франсуа Миттеран уни қўллаб-қувватлади.\nЛиберал қарашлар ва материал узатишнинг янгича усули янги каналнинг муваффақиятини таъминлади. Canal+ ўз фаолиятини бошлагандан икки йил ўтиб, миллиондан ортиқ телетомошабинга эга бўлди ва шу тариқа у Франциядаги энг йирик медиахолдинглардан бирига айланди.\nАндре Руссле 10 йил шу соҳада ишлаб, 1994 йилда Canal+ раҳбарлигидан кетди. Шундан сўнг Руссле ОАВ соҳасидаги бошқа лойиҳалар билан шуғулланди, бироқ улар муваффақият қозонмади.


Шанхай ҳукумати COVID-19 нинг олдини олиш мақсадида метрони бутунлай ёпди - zarnews.uz\nБу ҳақда Associated Press агентлиги хабар берди.\nШаҳар маъмурияти ишлаётган сўнгги икки метро линиясида ҳаракатни тўхтатган ва шу тариқа биринчи марта Шанхайдаги бутун метро тизими тўхтаган.\nКеча куннинг иккинчи ярмида расмийлар шаҳарнинг бир қатор ҳудудларида чекловларни бироз юмшатган ва аҳолига кўчада юришга рухсат берилгач, яна чеклов чоралар кучайтирилди. Чекловлар Шанхайдаги оммавий тест натижаларига қараб узайтирилиши мумкин.\n25 миллион аҳолига эга Шанхайда кунлик янги коронавирус ҳолатлари сони қарийб 3 мингга тушган, апрель ойи ўрталарида эса бу кўрсаткич 26 мингга етган эди. Бир кун олдин шаҳарда олти киши коронавирусдан вафот этган, Шанхайда эпидемия бошланганидан бери вафот этганларнинг умумий сони 553 нафарга етди.\nТеглар: Хитой COVID-19


Ижтимоий солиқ ставкаси 12 фоиздан 1 фоизга туширилади, мингдан ортиқ тадбиркорлар имкониятига эга бўлади. Президент қарори.... » Новости Узбекистана сегодня: nuz.uz\nНовости Узбекистана → ИҚТИСОДИЁТ ва БИЗНЕС → Ижтимоий солиқ ставкаси 12 фоиздан 1 фоизга туширилади, мингдан ортиқ тадбиркорлар имкониятига эга бўлади. Президент қарори....\n04-04-2020 00:12 0 533 Рейтинг0 Чоп этиш\nиккинчидан, карантин даврида ўз фаолиятини тўхтатишга мажбур бўлган якка тартибдаги тадбиркорларга даромад солиғи ва ижтимоий солиқни ҳисоблаш тўхтатилади. Ушбу имтиёз қарийб 150 минг якка тартибдаги тадбиркорга катта кўмак бўлади;\nучинчидан, тушуми ўтган ойдагига нисбатан 50 фоизга камайган кичик бизнес субъектларига айланмадан олинадиган солиқ, ер солиғи, мулк солиғи, ижтимоий солиқ ва сув солиғини тўлаш муддати шу йил 1 октябрга қадар кечиктирилади. Тадбиркорлар бу имтиёзлардан солиқ идорасини уйдан туриб хабардор қилиши мумкин;\nтўртинчидан, жорий йил 1 апрелдан бошлаб юридик шахсларнинг табиий газ ва электр энергияси учун олдиндан тўлов мажбурияти амалдаги 100 фоиздан 30 фоизга туширилади;\nсаккизинчидан, карантин даврида уй шароитида ривожлантириш мумкин бўлган фаолият турлари янада қўллаб-қувватланади.\nУшбу соҳа учун бу йил яна 50 миллион доллар маблағ йўналтирилмоқда деб хабар қилмоқда Адлия вазирлиги хуқуқий ахборат ижтимоий канали.


Ўзбекистон Кубоги. Биринчи рақибимиз аниқланди\nБугун Ўзбекистон Кубогининг 1/16 финал босқичига қуръа ташланди.\nИккинчи босқичнинг олти ғолиби 1/16 финал босқичига йўл олганидан хабарингиз бор. Ушбу босқичда бу олти жамоага Суперлиганинг 10 ҳамда «А» Про-лиганинг 8 клуби қўшилади. 1/8 финалдан бошлаб эса «Локомотив», «Пахтакор», «Навбаҳор» ва АГМК жамоалари турнирдаги иштирокини бошлайди.\n2019 йилдан бошлаб Coca Cola ҳомийлигида ўтадиган мазкур турнирда ҳар бир босқич фақатгина 1 та учрашувдан иборат бўлади. Ғолиб асосий ва қўшимча дақиқаларда аниқланмаса, жамоалар пенальтилар сериясига таклиф этилади.\nБугун Ўзбекистон миллий терма жамоаси Тошкентда Корея Халқ Демократик Республикасига қарши ўртоқлик ўйини олдидан «Миллий» («Бунёдкор») стадионда Ўзбекистон Кубоги 1/16 финал босқичига қуръа ташлаш маросими бўлиб ўтди. Қуръа «Спорт» телеканали орқали жонли эфирда намойиш этилди. Қуръа натижасига кўра, жамоамиз бу босқични «Металлург»га қарши ўтказади.


Жаҳонга машҳур бўлган мазкур агросаноат форуми 1926 йилдан буён ўтказиб келинади.\nНавбатдаги глобал форумда иштирокчи давлатларнинг қишлоқ хўжалиги вазирлари ва қишлоқ хўжалиги ҳамда озиқ-овқат саноатида фаолият кўрсатадиган компанияларнинг 500 нафар раҳбари ҳозир бўлди. Мазкур анжуман доирасида қишлоқ хўжалиги вазирларининг саммити ҳам уюштирилди.\nТадбирнинг очилиш маросимида Ўзбекистон Республикаси Ташқи иқтисодий алоқалар, инвестициялар ва савдо вазири Э. ўаниев бошчилигидаги мамлакатимиз делегацияси ҳам иштирок этди.\nМамлакатимиз вакиллари ярмарка доирасида турли давлатлар қишлоқ хўжалиги вазирлари билан учрашувлар ўтказишни, шунингдек, ушбу соҳага оид турли мавзуларни қамраб олган семинар ҳамда конференцияларда қатнашишни режалаштирган.\n“Grune Woche” — қишлоқ хўжалиги, чорвачилик, боғдорчилик ҳамда озиқ-овқат маҳсулотлари ишлаб чиқариш каби соҳаларнинг сўнгги ютуқларини намойиш қилиш борасида жаҳондаги энг йирик ярмарка ҳисобланади.\nТадбирда асосий эътибор экологик тоза шароитларда етиштирилган озиқ-овқат маҳсулотлари ишлаб чиқарилишига қаратилди.\nЯрмарка доирасида ҳар йили симпозиум, семинар, форум ва бошқа кўплаб тадбирлар ўтказилади. Уларда соҳа экспертлари, турли концерн ҳамда компаниялар бош менежерлари ва қишлоқ хўжалиги ҳамда озиқ-овқат саноати бошқаруви идораларининг раҳбарлари қатнашади. Бу йил ярмарка 400 мингдан ортиқ иштирокчини ўз атрофига жамлади.\nУмумий майдони 200 квадрат метрни ташкил этадиган Ўзбекистон кўргазма павильони мутахассислар ва ярмарка меҳмонларида катта қизиқиш уйғотаётир. Унда серқуёш юртимизда етиштирилган қишлоқ хўжалиги маҳсулотлари — мева ва сабзавотлар, турли шарбатлар, қуруқ мевалар, қандолатчилик, шунингдек, тўқимачилик саноати маҳсулотлари намойиш қилинмоқда.\n“Grune Woche 2015” анъанавий халқаро ярмаркаси 25 январга қадар ўз ишини давом эттиради.\nМазкур рукндаги бошқа мақолалар: « Технологик жараён автоматлаштирилди\tУстувор вазифалар белгилаб олинди »


Шайх ҳазратлари, Умида Аҳмедова ва "бокиралик юки"\nУмида Аҳмедова суратларидан бири.\n"Қурултой"нинг янги сонини тинглаб¸ сарлавҳадаги сўзлар орасидаги боғлиқликни англаб етишингиз мумкин.\n"Қурултой"нинг бугунги дастурида жамиятдаги ифода ва мунозара эркинлигига мусулмонларнинг муносабатини ўргандик.\nБунга www.islom.uz нашридаги бир мақола сабаб бўлди.\nWww.islom.uz нашри орқали Шайх Муҳаммад Содиқ Муҳаммад Юсуф ҳазратларига Умида Аҳмедова ва Олег Карпов суратга олган “Бокиралик юки” филми ҳақида савол берилган.\nМуҳаммад Содиқ ҳазратлари жавобининг ҳукумат тарафидан Умида Аҳмедовага қарши қилинган қораловчи матндан фарқ қилмаслиги эътирозга сабаб бўлди.\nГап шундаки¸ таниқли фототасвир ва киносуратчи Умида Аҳмедова 2010 йилнинг 10 феврал куни Тошкент шаҳар Жиноий ишлар бўйича Миробод туман суди томонидан "Аëл ва эркак: тонгдан шомга қадар" деб номланган бадиий суратлар тўплами ва "Бокиралик юки" номли ҳужжатли филми орқали "ўзбек халқига туҳмат ва ҳақорат қилганлик"да айбдор деб топилган, бироқ бу жараëн халқаро майдонда кескин норозиликларга сабаб бўлгани таъсирида уни суд залидаëқ афв қилган эди.\nУмида Аҳмедованинг Миробод туман суди томонидан чиқарилган ҳукм юзасидан Тошкент шаҳар судига апелляция тартибида шикоят аризаси қониқтирилмади ва ўз кучида қолдирилди.\nМуфтий Муҳаммад Содиқ Муҳаммад Юсуф ҳазратлари Умида Аҳмедова "ўзбек халқига туҳмат қилганлик" учун жазога тортилганидан бир йилдан кўп вақт ўтиб¸ айнан таниқли тасвирчининг туғилган кунида унга қарши қарийб беш саҳифалик "айблов хулосаси" эълон қилдию¸ нега бу айблов матни қораловчилар тўтидек такрорлаган расмий айблов матнига жуда уйқаш¸ бу саволларга муфтий ҳазратларининг ўзларидан жавоб олишнинг имкони бўлмади. Озодлик мухбирининг кун давомида Муҳаммад Юсуф ҳазратлари билан гаплашиш уринишларига унинг ëрдамчилари томонидан чек қўйилди.\nШу боис¸ "Қурултой"нинг Муҳаммад Содиқ Муҳаммад Юсуф ҳазратлари туртки бўлган бугунги дастури у кишининг иштирокисиз ўтди ва унда Швециядаги “Таянч” жамияти раҳбари Муҳамадсолиҳ Абутов, кинотасвирчи Умида Аҳмедова, сиëсатшунослар Тошпўлат Йўлдошев ва Камолиддин Раббимовлар иштирок қилди.\nЭнг биринчи этироз бу мақолани ўқиган тошкентлик муслима аëл, Мемориал фаоли Мўътабар Аҳмедовадан келди.\nМўътабар Аҳмедова шайх ҳазратларининг фикри ҳукумат фикри билан бир ердан чиққанига эътироз билдирди.\nТўрт варакққа жо бўлган шайх ҳазратларининг жавобларидан баъзи иқтибослар билан танишсак.\n“Мана энди, «бокиралик юки» масаласи бизга ҳам етиб келибди. Бу сафар кино санъати орқали келибди. Бу «санъат дурдонаси»га яна Ғарбдан «ҳомий» топилибди. Ҳа, ҳаммага таниш ўша Швейцария. Кечагина масжид мезаналарини тақиқлаган, мусулмонлар қолиб, Fарб давлатларининг ҳам танқидига учраган, исломий белгиларни кўришга ҳам тоқати йўқ Швейцария. Икки қисмдан иборат бу фильмни кўрган одам унинг нима учун суратга олинганини дарҳол пайқаб олиши қийин эмас. Фильм муаллифлари ўз ишлари билан мусулмонлар вакили бўлмиш ўзбек халқининг урф-одати, оила тизими ва дийну диёнатини масхара қилишдан бошқа нарсани кўзламагани аниқ билиниб туради.”\nҚизиғи шундаки шайх ҳазратлари айтган бу гаплар Ўзбекистон ҳукуматининг Умида Аҳмедовага нисбатан илгари сурган айбловларига икки томчи сув каби менгзайди. Ҳукумат нуқтаи назарини ҳимоя қилган киномунаққид Ҳамидулла Акбаров гапларига қулоқ берсак.\n- Йўқ, кечирасизу, ўзбекнинг қизлигини сақлаб юриши юк бўлармиш. Қанақа ахмоқ гап бу? Мен ўша қилган одамларнинг юзига айтардим лекин. Ўта кетган туҳмат ва ўзбекни камситиш. Ўзбеклар ибоси, бокиралиги билан фахрланади. Менинг фикрим шундай.\n- Ҳа, кўрдим. Анча бўлди унга, дейди Ҳамидулла Акбаров.\nЯна www.islom.uz нашридаги мақоладан иқтибос.\n“Фильмнинг иккинчи қисми ҳам исми кўрсатилмаган «мутахассис» аёл интервьюсидан бошланган ва унда қиз ва аёлларимизнинг ота-оналари ва турмуш ўртоқларининг изнисиз қарор қабул қилмаслиги гўёки шахс ҳаққ-ҳуқуқларининг поймол қилиниши сифатида баҳоланган. Шу билан бирга, ўша шахси номаълум аёл юртимиздаги гинеколог мутахассисларни саводсизликда айблаш орқали уларни обрўсизлантиришга уринган. Кадрлар атайин эски ва кўримсиз жойларда суратга олинган. Бу ҳам, аслида, фильм орқали ўзбек халқини қашшоқ ва маданиятсиз қилиб кўрсатиш йўлидаги саъй-ҳаракатлар ифодасидир. Фильмда реал воқеълик акс эттирилмаган. Никоҳ маросими, ундан сўнг бўлиб ўтадиган ҳолатлар ниҳоятда бўрттирилган, аксарият лавҳалар ҳаётий асосларга эга эмас. Бу ҳолатлар фильмнинг махсус буюртма асосида ишлангани ҳақида хулоса чиқариш имконини беради.”\nБуюртма “масжиду минораларга расман қарши чиққан Швейцария тарафидан берилиши мақола муаллифига кўра “фитна” дир.\nЎзбекистон Ислом институтини xатм қилган ва ҳозир Европада истиқомат қилаëтган Баҳодир шайх ҳазратларининг фикрига буткул қўшилишини билдирди.\nАммо "Қурултой"да иштирок этган Тошпўлат Йўлдошев мақоладаги фикрларга ва хусусан бу мақоланинг охирги қисмидаги жумлалардан норози эканлигини билдирди.\nТошпўлат Йўлдошев эътирозига сабаб бўлган жумла мана бу.\n“Хуллас, бокиралигини қаерда йўқотганини билмайдиганлар у ҳақда гапирмасалар яхши бўларди. Бу билан, мазкур ишнинг орқасида турган кучлар Ислом дийнининг муқаддас қадриятларини ҳамда ўзбек халқининг асрлар мобайнида шаклланган миллий маданияти, анъана ва урф-одатларини йўқ қилиш орқали, инсон ҳуқуқларини чеклаш ниқоби остида, уларни ахлоқсизликка, фоҳишабозликка даъват этмоқда. Бу орқали халқнинг маънавияти ва дийний эътиқодини йўқ қилиб, ўзларининг «қадриятларини» жорий этишга ҳаракат қилиш¬моқ¬да. Валлоҳу аълам”\nШайх ҳазратлари танқидига нойил бўлган кинотасвирчи Умида Аҳмедова “Хуллас, бокиралигини қаерда йўқотганини билмайдиганлар у ҳақда гапирмасалар яхши бўларди” мисраси туҳмат эканлигини билдирди......\n"Қурултой"ни тўлиғича қуйида тинглашингиз мумкин.


Архивы америкаликлар | KITAB.UZ\nАмерикаликлар АҚШга таниқли актёр президент бўлишини исташмоқда\n“Қоя” лақаби билан машҳур бўлган актёр Дуэйн Жонсон АҚШнинг навбатдаги президенти бўлиши мумкинми? Америка ва англиялик букмекерлар сайловчилар орасида оммавийлик бўйича унга Дональд Трамп ва Жо Байдендан сўнг учинчи ўринни беришмоқда деб хабар қилмоқда Newsweek нашри. Ваҳоланки, Дуэйн Жонсоннинг ўзи президентликка ҳатто номзодини ҳам қўйган эмас. Лекин бир неча йил олдин ЖонсонБатафсил ўқинг\nХьюстон (АҚШ) аҳолиси 31-май, якшанба куни қаттиқ ҳибсдан кейин вафот этган қора танли Жорж Флойднинг оиласи учун ибодат қилиш мақсадида йиғилишди. Ибодат пайтида оқ танли америкаликлар тиз чўкиб, ирқчилик йиллари учун узр сўрашди. Бунга жавобан мамлакатнинг қора танли вакиллари ҳам тиз чўкиб, кечирганлик ишорасини кўрсатишди ва биргаликда ибодат қилишди. АмерикаБатафсил ўқинг


Ғафур Ғулом. Адабий оила (1965) | www.ziyouz.uz\nБош саҳифа МатбуотСовет даври матбуотиҒафур Ғулом. Адабий оила (1965)\nЧоп этилган 27.01.2016 МуаллифZiyouz.uz\nКишилар умид билан оила қурадилар. Келажакдан тоғ-тоғ орзулари бўлади. Йигитлар, қизлар ўз муносиб жуфтларини қидирадилар. Терешкова билан Андриакнинг муносиб жуфтлиги ҳаммага мақбулдир.\nАдабиёт тарихида ҳам бундай садоқатли жуфтлар кўп. Шоирамиз Саида билан адибимиз Саид Аҳмадларнинг ҳаётий иттифоқи ҳам шундай маъқул жуфтликнинг намунасидир.\nКичкинагина самимий бу оила баҳамжиҳат адабий ижодкорлик хусусияти билан кўпчиликнинг таважжуҳини ўзига тортган заҳматкаш бир ячейкадир.\nЯқингинада, 15-20 йиллар илгари адабиётимиз ўзининг етук шоирларини қўмсаб кутарди. Улар халқимиз орасидан халқимизнинг улуғ ижодкор тафаккурини ифода қилғувчилар сифатида бугун мавжуддирлар.\nҲозирги сўзим Саида тўғрисида, чунки бу шоирагинанинг шу вояга етиб келувида каминанинг ҳам озгина мураббийлиги бўлган. Саиданинг биринчи китобини ўқиб, «Қизингиз ёзди» деб ном қўйиб берганман. Халқимизнинг Саидага қилган яхши нияти бекор кетмади. У хотин-қизларга хос назокат, ифордай татимли лирикаси билан дилларимизни эркалаб, ҳордиқларимизни ёзиб, меҳнатга рағбатимизни тоблантирадиган, идрокимизни гўзалликлар томон етаклайдиган, фаҳмли шоирамиз бўлиб етишди.\nЭнди Саид Аҳмад тўғрисида. Куни кеча бир даста «Муштум» қўлтиқлаб, менинг уйимдан Абдулла Қаҳҳорникига, уникидан меникига қатнаб, бирор жўяли маслаҳат қидириб юрган Саид Аҳмад бугун бақувват сатирик, юморист ёзувчимиз бўлиб етишди.\nБировни кулдира олиш учун ўзинг кула билишинг, кулгининг қай сўзда, қай феълдалигини излаб топишинг, кулгининг қадрига етишинг, кулгининг оддий ҳаётдаги баланд даражасини фаҳмлашинг, беозор кулгилар билан кишиларнинг ҳаётини ғам-ғуссадан озод қилишинг ва кулгининг бир талай бошқа хусусиятларини сеза олишинг шарт. Сатирик-юморист ёзувчи айниқса халқ ҳаётининг энг кичик икир-чикирларини билиши, бийрон тилга, мунтазам ва нозик дидга эга бўлиши лозим.\nЭллик ёшга кирган киши оз деганда ўзидан илгариги яна эллик йилнинг жамулжами, бир асрда ўтган ҳодисаларни, ўз халқи тарихини мукаммал билиши керак. Гарчанд Саид Аҳмад Николай замонасидаги қози, порахўр, элликбоши, бой-қулоқларни кўрган эмас. Лекин ғоят синчков табиати билан ҳаммасини билиб олган. У бирон миршаб-городовой устидан кулмоқчи бўлса, тип-тириги, шоп-шалопи билан кўз олдингизга келтириб қўяди. Мен Саид Аҳмадни замонамизнинг пешқадам ҳикоянавислари сафида кўраман.\nСаид Аҳмаднинг майда сатирик-юмористик ҳикоялари ғоят ҳаётийдир, жозибадордир, эсда қоладиган, эсга тушганда кулиб юрадиган ўзимизнинг ҳикоялардир. У яқинда қаламини жиддий нарсалар устида ҳам синаб кўра бошлади. «Уфқ» деган роман ёзди. Бу роман иккинчи жаҳон уруши йилларидан олинган мусибат кунларининг қиссасидир. Бу романда у қанчалик муваффақият ва ка-мэлотларга эришган — танқидчиларимизнинг мўътабар сўзларига мунтазирмиз. Ҳар ҳолда, бу китоб ўзбек адабиёти хазинасида бор.\nМен тотув, бахтиёр, ижодкор, ширингина бу адабий оилага кўпдан-кўп равнақ ва камолот тилайман.\n“Совет Ўзбекистони”, 1965 йил, 15 август\n← Аввалги Аввалги Миркомилбой (1882-1918)\nКейинги → Кейинги: Кино — тан, сюжет — жон


Президент ҳокимлардан ҳафтанинг икки кунини ёшларга қаратишни талаб қилди - xabar.uz\nПрезидент ҳокимлардан ҳафтанинг икки кунини ёшларга...\n27.01.2021 22:18 0 1249\n— Биз ёшлар билан янгича ишлаш тизимини яратишга қарор қилган эканмиз, уни иккита муҳим йўналишда ташкил қилишимиз лозим.\nБиринчиси – ёшлар тадбиркорлигини қўллаб-қувватлаш, касб-ҳунарга ўқитиш орқали уларнинг бандлигини таъминлаш бўлса, иккинчиси – ёшларнинг бўш вақтини мазмунли ташкил этишдир.\nТуман ва сектор раҳбарлари ҳафтанинг икки кунини ёшлар муаммоларини ўрганишга қаратиши шарт. Биринчи кун ёшлар бандлиги, иккинчи кунда эса бўш вақтини мазмунли ўтказиш бўйича муаммоларни ҳал қилиш билан шуғулланади. Ҳокимнинг иқтисодиёт, инвестиция ва қишлоқ хўжалиги бўйича ўринбосарлари ёшлар бандлиги билан шуғулланади. Ёшлар китоб ўқиши, театрга тушиши ва спорт мусобақаларида иштирок этиши лозим. Ҳеч бир мактаб, коллеж ва тадбиркорларга тегишли ўйингоҳлар бўш қолмаслиги лозим, — деди Президент.\nДавлат раҳбари селектор йиғилиши давомида ишсизлик масаласидан ташвишда эканини билдирган.\n— Ҳозирги кунда 18-30 ёшлилар орасида расмий ишсизлик 17 фоиз ёки 844 минг нафарни ташкил этмоқда (бу умумий ишсизлик даражасидан 1,5 бараварга кўп). Ҳисобга олинмаган ишсизлар сони эса бундан-да юқори.\nБундай муаммоларни тизимли ҳал этиш мақсадида, Республика ишчи гуруҳи жойларда ўғил-қизларимизнинг таклифларини «маҳаллабай» ўрганмоқда.\nБугунги кунга қадар Бухоро, Жиззах, Навоий, Қашқадарё, Самарқанд, Тошкент вилоятлари ва пойтахтимизда 50 мингга яқин ёшлар билан мулоқотлар ўтказилди.\nБилдирилган таклиф ва истаклар асосида, туман ва шаҳарлар кесимида «Ёшлар дастурлари» тасдиқланди, — дея таъкидлаб ўтди Президент.\nИқтисодиёт 04/03, 11:00


#ДЎСТ… танлашда адашманг!!! (албатта ўқинг) — Фойдали мақолалар — Maslahatim.uz\n22/11/2016 Маъмурият 0 Комментариев Дўстлик, насиҳат\n• Сени ҳар доим мақтайверадиган кишилардан узоқ юр! Чунки ҳаётда доим мақтовга лойиқ инсоннинг ўзи бўлмайди. Аслида уларнинг сенда манфаати бор-ки, мақташмоқда. Манфаатлари тугаган куни эса сени қарғашни бошлашади.\n• Сени ҳар доим ёмонлайверадиган кишилардан ҳам узоқ юр! Чунки ҳаётда доим ёмонликка лойиқ бўлавермайсан. Аслида уларнинг сенга нисбатан ҳасадлари бор-ки, фақат ёмонламоқдалар. Улар имкон топган кунлариёқ ҳар қандай фазилатинга қарамай сенга зарар етказишади.\n• Қўрқоқ ва журъатсиз кишилардан ҳам эҳтиёт бўл! Улар душмандан калтак еяётган пайтида сендан фидокорлик исташади. Мабодо душман ғолиб келиб, энди сен калтак есанг безрайганча юзинга қараб:\n— Ўзингдан ўтди-да ахир, нима қилардинг чуқурлашиб?!- дейди. Ўша пайтда душманнинг калтагидан кўра унинг шу гапи сенга жуда оғир ботади.\n• Сен ҳаётингда хатоларингни самимий эслатадиган, яхшиликларинг учун қувониб, ғоибона дуо қиладиган, сени оғир кунларингда ҳам ҳеч қачон тарк этмайдиган, буюк даъво учун фидоий бўла оладиган дўст учратсанг на қадар бахтли эканингни тасаввур ҳам қила олмайсан. Бу бахтни қўлдан бой берма!\n• Зотан бу каби дўстлар тарихда Пайғамбарларга насиб этган ва уларга эса то қиёматга қадар Аллоҳнинг розилиги бўлсин, дейилади.\n← ШИРИНСЎЗ БЎЛИНГ!!! (ибратли воқеа)\nАёлингизга суянчиқ бўлинг… →


АҚШга ўн миллионлаб ишлатилган қўлқоплар экспорт қилингани маълум бўлди - Darakchi\nАҚШга ўн миллионлаб ишлатилган қўлқоплар экспорт қилингани маълум бўлди\nДУНЁ 25.10.2021, 11:28\nАҚШдан Таиландга аллақачон ишлатилган ўн миллионлаб нитрил қўлқоплар экспорт қилинди, деб ёзади CNN ўз терговига таяниб.\nТелеканал маълумотларига кўра, Таиландда пандемия ва қўлқопларга талабнинг ошиши сабабли ишлатилган маҳсулотлар асл қиёфасини бериб, кейин бошқа мамлакатларга юбориладиган ер ости корхоналари пайдо бўлди. АҚШ ва Таиланд расмийлари тергов ишларини бошлаб юборишган.\n2021 йил февраль ва март ойларида АҚШ компанияси Таиланддан ифлос кўринадиган қўлқопларни олганидан сўнг АҚШ Божхона ва ФДА билан боғланди. Август ойида ФДА, шунингдек, чегарадаги Таиланд компаниясидан шахсий ҳимоя воситаларини етказиб беришни кечиктиришни буюрди.\nСўнгги ойларда Таиланднинг соғлиқни сақлашни тартибга солувчи органи ишлатилган қўлқоп савдогарларига қарши камида 10 та рейд ўтказди. Маълум қилишича, баъзи ҳолларда қўлқоплар қўл билан ювилади, сўнгра озиқ -овқат бўёқлари билан бўялади ва кийим қуритгичларда қуритилади. Тиббий ходимлар ёки беморларнинг бирортаси бундай ҳимоя воситаларидан фойдаланиш натижасида зарарланганми ёки йўқ номаълум.\nҚорабоғ урушидаги ҳарбий ўлжалар музейига саёҳат (фоторепортаж)\nИлон Маск "Tesla" акцияларининг арзонлашиши оқибатида қанча зарар кўргани маълум бўлди\nХитой шимолида ёнғин. 8 киши ҳалок бўлди


Ўзбекистонда тўлиқ чет тилларида эфирга узатиладиган янги телеканаллар ишга туширилади — Sof.uz\n7.05 08:25 255 Илм-фан\nЎзбекистонда тўлиқ чет тилларида эфирга узатиладиган янги теле ва радиоканаллар ишга туширилади. Бу ҳақда Шавкат Мирзиёев раислигида ўтказилган чет тилларини янада ривожлантиришга бағишланган видеоселектор йиғилишида маълум қилинди, дея хабар қилмоқда 'Daryo'.\n«Масъул ташкилот раҳбарлари йил якунига қадар хусусий сектор билан ҳамкорликда тилни ўргатувчи интерактив материалларнинг интернет-платформаси ва мобил иловаларини яратиб, мактаб ва боғчаларда оммабоп видеодарслардан кенг фойдаланишни йўлга қўйсин.\nКенг аҳоли қатламининг нутқ ва мулоқотини ривожлантиришга қаратилган чет тилларидаги мультфильм, ҳужжатли ва бадиий фильмларни ҳамда эшиттиришларни кўпайтирсин. Бунга таниқли маданият ва санъат вакиллари, спортчи ва блогерларни фаол жалб қилиш зарур.\nШунингдек, Алишер Ходжаев уч ой муддатда кўрсатув ва эшиттиришлар 24 соат давомида тўлиқ чет тилларида эфирга узатиладиган янги теле ва радиоканалларни ишга туширсин. Бунда, ҳар куни камида 3 соатлик дастур хорижий тилларни онлайн ўргатишга ажратилади.\nУмаров, Содиқов икки ой муддатда хорижий мутахассисларни жалб қилган ҳолда жойлардаги 128 та IT-марказларда ёшларни чет тилларига онлайн ўргатиш курсларини йўлга қўйсин. Бунда, тил ўрганиш харажатларининг бир қисми Ёшлар жамғармаси ҳисобидан қоплаб берилади», – деди Шавкат Мирзиёев.\n20.06 20:14 2667\nБугун, 08:28 1391\n21:46 3 Ўзбекистон\n21:43 114 Ўзбекистон\nБугун, 18:07 108 Жамият


Оксана Чусовитина саккизта ёзги Олимпия ўйинларида (1992, 1996, 2000, 2004, 2008, 2012, 2016 ва 2021) қатнашган гимнастика тарихидаги ягона спортчи. 2019 йил сентябрь ойида Оксана Париждаги FIG World Challenge Cup мусобақасида олтин медални қўлга киритган – у ўшанда 44 ёшда эди!\nШу йил Чусовитина фаолиятини Токиода ўтказиладиган Олимпия ўйинларидан сўнг якунлашини эълон қилди.\n“Бу менинг сўнгги Олимпиадам бўлади, мен спортни тарк этаман”, – деган Чусовитина. У Ўзбекистонда гимнастика бўйича болалар ва ўсмирлар спортини ривожлантириш ниятида эканлигини маълум қилган.\n2021 йил 25 июль хайрлашиш вақти келди. Ўзбекистонлик гимнастикачи Токиодаги ёзги Олимпия ўйинларида таяниб сакраш бўйича 14166 очко тўплаб, 16 иштирокчи орасида 11-ўринни эгаллади ва мусобақани тарк этди. “Қўллаб-қувватлаганингиз учун катта раҳмат!”, — деб мухлисларига миннатдорчилик билдирди машҳур спортчи.\nЮлдузлар спорт билан қандай хайрлашишган\nОксана Чусовитина ва Олимпия ўйинларида 9-маротаба иштирок этаётган Нино Салуквадзени “30 йилдан бери мавжуд бўлмаган мамлакат терма жамоасининг “акс садоси”, – деб ёзмоқда машҳур спорт сайтининг шарҳловчиларидан бири.\nГрузиялик спортчи ўтган ҳафтанинг охирида пневматик тўппончадан 10 метрга ўқ узиш бўйича саралаш мусобақаларида қатнашди ва тўққизта Олимпия ўйинларида иштирок этган тарихдаги биринчи аёл сифатида эътироф этилди.\n👉 52 ёшли Салуквадзе кўриш қобилиятида жиддий муаммолар борлигини тан олди, шу сабабли ўнинчи юбилей ўйинларида иштирок этиш ҳақида гап бўлиши мумкин эмаслигини таъкидлади.\n«Мен Токиодан кейин фаолиятимни якунламоқдаман. Чунки бу қийин. Маънавий, жисмоний ва техник жиҳатдан мен тайёрман, лекин кўзларим қариб қолди. Корпусни ушлаб туролмаяпман, ҳатто операция ҳам қиллдирдим, сўнгра кўзни ўзгартирдим, чап кўз билан отяпман. Жарроҳнинг пичоғи остига ётишга ҳам тўғри келди. Оддий ҳаёт учун менга бундай операция керак эмас эди, лекин беллашув учун операцияни синаб кўришим зарур деб айтишди. Аммо бу иш бермади. Мен ҳаётни яхши кўраман. Аммо бир йилдан буён мусобақаларда чап кўзимдан фойдаланяпман, бу мен учун қийин “, – деди Нино “РИА Новости” нашрига берган интервьюсида.\nОлимпия циклининг тугаши, спорт фаолиятининг якуни ҳақида эълон қилиш учун энг яхши вақт.\n👉 Сувга синхрон сакраш бўйича Токио Олимпиадасининг бронза медали соҳиби Виктор Минибаев 2020 йил ўйинларидан сўнг индивидуал йўналишларда иштирок этмаслигини эълон қилди. Спортчининг ўзи бу ҳақда Япония пойтахтида мукофотни қўлга киритганидан сўнг маълум қилди.\n👉 2016 йилги Рио Олимпиадасида бутун дунё таниқли америкалик сузувчи Майкл Фелпс билан хайрлашди, у матбуот анжумани вақтида тўсатдан спортни тарк этишини эълон қилди.\n“Мен бассейн томон юришни бошладим ва йиғлаётганимни сездим. Охирги тайёргарлик, охирги марта спорт кийимини кийиш, охирги марта минглаб мухлислар олдига чиқиш вақтида ҳис этган таассуротларимни сўз билан тасвирлаб бўлмайди”, – деди Фелпс. У спорт тарихидаги ягона 23 карра Олимпия чемпиони сифатида эътироф этилган – унинг 9 та олтин медали эстафетада қўлга киритилган. Умумий ҳисобда америкалик спортчи 27 та Олимпияда медалини қўлга киритган. У 2000, 2004, 2008, 2012 йилларда ўтказилган Олимпия ўйинларида иштирок этган.\n👉 Бундан икки йил аввал Сочидаги Қишки Олимпия ўйинларида италиялик чанғи спорти устаси Армин Цоггелер Олимпия ўйинларида жами олтита медаль – иккита олтин, битта кумуш ва учта бронза натижа билан мухлислар билан хайрлашди.\n«Ўйлашимча, бу менинг сўнгги мусобақам эди. Бу спорт фаолиятини якунлаш ҳақида эълон қилиш учун жуда яхши фурсат», – деб таъкидлади 40 ёшли Цоггелер.\nИталиялик спортчи ёзги ва қишки Олимпия ўйинлари тарихида бир йўналишда олтита медални қўлга киритган ягона спортчи сифатида эътироф этилган. Цоггелер Сочида бронза медалини қўлга киритган. Цоггелер Лиллехаммер-1994 ва Ванкувер-2010 ўйинларида бронза медалини, Нагано-1998 ўйинларида кумуш медални қўлга киритган. Солт Лейк Сити-2020 ва Турин-2006 ўйинларида ғолиб бўлган.\n👉 2014 йилда россиялик фигурали учиш устаси – ҳозирда мураббийлик қилаётган Евгений Плюшенко ўз фаолиятини якунлаётгани ҳақида эълон қилади. Плюшенко тўртта Олимпиядада иштирок этган: 2002 йилда кумуш, 2006 йилда олтин, 2010 йилда кумуш медалини қўлга киритган, 2014 йилда эса жамоавий баҳсларда Олимпиада ғолибига айланган.\nПлюшенко Сочи Олимпиадасида Россиянинг ягона вакили сифатида иштирок этган.\nУмуртқа поғонасида ўтказилган операция Плюшенкога салбий таъсир кўрсатди, машғулот вақтида олинган жароҳатдан сўнг қисқа дастурда қатнашишдан ва Олимпия олтинлари учун курашишдан бош тортишга мажбур бўлди. Таниқли спортчи энг қийин икки элементни қийинчилик билан бажарди, биринчисидан кейин у бел қисмида қаттиқ оғриқ ҳис қилади. Мусобақадан кўп ўтмай Евгений Плюшенко спортдаги фаолиятини якунлаши ҳақидаги баёнотини эълон қилди.\n👉 2012 йилги Лондон Олимпиядасида таниқли қозоғистонлик велосипедчи Александр Винокуровнинг 1997 йилда бошланган фаолияти якунланди. Бу 38 ёшли спортчи олтин медални қўлга киритгандан сўнг маълум бўлди. У биринчи кумушдан 12 йил ўтгандан сўнг Олимпиаданинг иккинчи мукофотини қўлга киритган эди…\nРўйхатни давом эттириш мумкин: Олимпия ўйинлари давомида бундай “якуний аккордлар” одатий ҳолга айланган.\nКатта спорт машаққатли ва оғир машғулот. Ҳамма ҳам узоқ муддатли босимларга дош беролмайди, ҳаттоки ёшлар ҳам спортни вақтли тарк этишади. Бундан маълумки, узоқ вақт давомида фаолият олиб борган спорт усталари энг юксак олқишларга сазовор!\nPrevious Боксда дастлабки чорак финалчи аниқ, Олимпиададаги иштирокни якунлаган таэквондочилар ва дзюдодаги омадсиз серия. Ўзбекистонлик спортчиларнинг Токио—2020 4-кунидаги натижалари\nNext “Манчестер Юнайтед” 8 футболчиси билан хайрлашишга тайёр!


Хўш, икки мамлакат алоқалари Ўзбекистонга нима беради? Шарқшунос олим Гога Ҳидоятовнинг таъкидлашича, Хитой 10-15 йилдан сўнг дунёнинг энг қудратли давлатларидан бирига айланади. Иқтисодий, сиёсий ва молиявий жиҳатдан таъсири жуда кучаяди. Ўзбекистоннинг бу мамлакат билан ҳамкорликни ривожлантириши мамлакат иқтисодиётини тараққий эттиришга хизмат қилади. Бу ҳамкорлик Ўзбекистоннинг тракторсозлик, авиасозлик саноатлари юксалишига ҳам туртки бўлиши мумкин.\nСиёсатшунос Комрон Алиев икки давлат алоқаларидан кўпроқ Хитой манфаатдор эканини айтди. Унинг фикрича, Хитой фақат иқтисодий эмас, балки миграциявий экспансияни ҳам амалга оширишини эсдан чиқармаслик керак. Ўзбекистонга нисбатан иқтисодий экспанциянинг турли кўринишлари ҳозирданоқ кўзга ташланмоқда.\nГ.Ҳидоятов миграциявий экспансия тўғрисидаги фикрларга қўшилмаслиги ҳақида гапирар экан, иқтисодий экспанция Ўзбекистон учун фойдадан холи эмаслигини таъкидлади. Унинг айтишича, бу Ўзбекистон бозорини тўлдиришда катта ёрдам беради.\nХитойдан келаётган молларнинг ҳажмидан хавотирга тушган Ўзбекистон расмийлари яқин-яқингача бу мҳсулотларни сифатсизга чиқариб, экспансиянинг олдини олишга интилаётган эди. Ҳатто бу ишларнинг натижаси ўлароқ, кўплаб маҳаллий тадбиркорлар банкрот бўлганди. Энди эса, айрим кузатувчиларнинг эътирофича, аввалги талаблардан воз кечиб, бозорларга яна Хитойнинг сифатсиз моллари кириб келишига йўл очиш мантиқсизликдир.\nК.Алиевнинг сўзларига қараганда, Хитойда уйғур миллатига мансуб аҳоли ўз ҳақ-ҳуқуқларини сақлаш йўлида кураш олиб бормоқда. Табиийки, Хитой таъсирига тушаётган ҳар бир давлат расмий Пекиннинг уйғур айирмачилигига қарши курашида ҳамкорлик қилишга мажбур бўлади.\nМазкур мажбурият, кузатувчиларнинг фикрича, Ўзбекистонда истиқомат қиладиган уйғурлар ўртасида норозилик кайфияти уйғотиши, уларда ўзларининг кейинги тақдиридан хавотир уйғотиши мумкин. Лекин бу кайфият маълум сабабларга кўра очиқча намоён бўлмайди.\nАлбатта, бу фикрларнинг барчаси тахмин ва фараздан ўзга нарса эмас. Шубҳасиз, Хитой билан ҳамкорликнинг Ўзбекистон ҳукумати учун ҳам манфаатли жиҳатлари бор. Хусусан, К.Алиевнинг таъкидлашича, Хитой ўзи тоталитар давлат бўлгани учун Ўзбекистондан ҳам инсон ҳуқуқлари борасидаги мажбуриятларга амалга қилишни сўрамайди.


Шундай инсонлар бўладики, улар тириклигида ўзларига мангу ҳайкал қўйиб кетадилар. Ана шундай буюк зотлардан бири мамлакатимизнинг биринчи Президенти Ислом Абдуғаниевич Каримов эди.\nУ кишининг шижоати ва мардлиги билан юртимиз мустақил деб эълон қилингандан сўнг ўтган йигирма беш йил давомида Ўзбекистонимизда асрлага татигулик ишлар амалга оширилди. Энг асосийси, юртимиз обод бўлди, халқимизнинг тинч ва фаровон ҳаётига тамал тоши қўйилди, юртимиз қудрати, буюк келажаги жаҳон ҳамжамияти томонидан эътироф этилди. Минг афсуски, ул зот бугун орамиздан боқий дунёга кетди. Лекин у киши бошлаб берган истиқбол йўли, эзгу амаллар бардавомдир.\nХалқимиз миллий истиқлолга эришган дастлабки оғир кунларни, ғанимлар диний, миллатлараро низо ва фитна солишга уринаётган таҳликали даврларни бевосита Президентимизнинг мардонаворлиги ва қатъияти билан енгиб ўтди. Яратганнинг марҳамати ва Юртбошимизнинг оқил сиёсати туфайли халқимиз барча қийинчиликларни енгиб ўтди.\nДарҳақиқат, бугун юртимиз тинч, ҳаётимиз фаровон. Жамиятимизнинг ҳар бир фуқароси интилса, ҳаракат қилса, ҳар қандай орзу-истагига эришиши мумкин. Бундай гўзал, фаровон, тинч-осуда ҳаётни ота-боболаримиз фақат орзу қилишган, қолаверса, уруш ҳаракатлари, турли табиий офатлар рўй бераётган кўплаб давлатлар аҳолиси юртимизга ҳавас назари билан қарашлари аниқ.\nМана шундай тинч, осуда, неъматлар бисёр бир маконда яшаётганлигимизга шукрона айтишимиз зарур. Бизга эркинлик берган, ўз имкониятларимиздан тўлақонли фойдаланишимиз учун зарур шарт-шароитлар яратиб берилган мамлакатимиз равнақи учун қўлимиздан келганча хизмат қилиш биз учун ҳам қарз, ҳам фарздир.\nҲамма нарса муҳайё бўлса-да, аҳён-аҳёнда айрим юртдошларимизнинг ношукрлик қилишлари ҳар қандай одамни ранжитади. Тўғри, кишининг ҳаёти ҳамиша текис ўтмайди. Баъзида ҳаётда турли қийинчиликлар юз бериши мумкин. Бу билан ношукр бўлишимиз, бунинг учун кимларнидир айблашимиз динимизнинг ёхуд инсонийликнинг бирор бир мезонига тўғри келмайди. Инсон Аллоҳ берган қийинчиликларни сабр, бардош билан енгиши керак. Аллоҳ таоло Қуръони Каримда: "Эй иймон келтирган бандалар, берган неъматларимга шукр қилсаларингиз зиёда қиламан, бордию ношукр бўлсаларингиз уни сизлар учун танг қиламан ва азобим ҳам қаттиқроқдир", деб марҳамат қилган.\nШу ўринда шукр қандай адо этилиши хусусида кенгроқ тўхталиб ўтишимиз ўринли бўлади. Шукр қилишлик икки хил бўлади, шукр қалбий, яъни қалбан шукр қилиш. Шукри лисоний, яъни тил билан шукр қилишлик. Банда шукр қилишлик аввало, банда эга бўлиб турган барча неъматларга хурсандлик билан рози бўлмоғи, Тилнинг шукри ёлғон гапирмаслик, ғийбат, шикоят қилмаслик, қулоқнинг шукри эса ғийбатларни эшитмаслик, кўзнинг шукри ношаръий нарсаларга тик боқмаслик, хуллас мана шунга ўхшаб инсон ўз вужудидаги аъзоларига зиён келтирадиган барча нарсалардан ўзини эҳтиёт қилмоқлигидадир.\nТил билан қилинадиган шукр ҳам доимо Аллоҳнинг зикрида бўлиш, худа-беҳуда гапларни гапирмаслик билан бўлади. Вужуднинг шукри ибодат билан, қалбнинг шукри эса қалбига гумон, иғво, бўҳтон сингари ёмон иллатларни келтирмаслик билан намоён бўлади. Улуғ донишмандлардан бири инсон: "Ё Роббим, аввало юртимизни тинч қилганингга шукр, аҳли аёл, аҳли солиҳ фарзандлар берганингга, озми-кўпми мол-мулк билан сийлаганингга, адолатли подшо, оқибатли қўни-қўшнилар билан ҳамроҳ қилганингга шукр" дея барча неъматларга шукр қилмоғи керак деб ёзади.\nПайғамбар (с.а.в.) эса муборак ҳадису шарифларида "Қаноатли киши бой кишидир, сабрли киши иймонлидир, чунки иймоннинг ярми сабр билан ўлчанади" деганлар. Инсон ҳар қандай ҳолатда ҳам Роббисига шукр қилмоғи, қиёмат кунини фикр қилмоғи, ҳар бир қадамини ўйлаб, сўзларини эса фикрлаб гапирмоғи зарур бўлади. Аллоҳ таоло шукр қилгувчи бандалари билан ва сабрлилар билан биргадир. Аллоҳ таоло барчаларимизга шукр қилишлигимизни зиёда қилсин, ношукр бўлишдан ўз паноҳида асрасин. Сабрли бандалари қаторида бу дунёда чиройли ҳаёт кечиришликни насиб этсин. Юртимизда тинчлик, осойишталик барқарор бўлсин.\nАндижон шаҳридаги "Шаҳид тепа" номли жомеъ масжид имоми.\nҚАДРЛИ ҲАМЮРТЛАР, МУҲТАРАМА ОПА-СИНГИЛЛАР!\nАгар Сиз йил давомида вилоятимиз хотин-қизлари ҳаёти, ибратли ишлари, уларнинг ижод намуналари билан танишиб боришни истасангиз, 2019 йил учун "Иқбол" газетасига обуна бўлинг.\n- вилоят хотин-қизлар қўмитаси, вилоятимиз хотин- қизлари ҳаёти ва фаолиятига оид қизиқарли мақолалар;\n- жаҳонга машҳур аёллар ҳаёти, ижоди ва фаолиятига оид мақолалар;\n- опа-сингилларимизнинг шеър, ҳикоя ва бошқа бадиий ижод намуналари;\n- пазандалик, орасталик сирлари ва маслаҳатлар;\n- маърифий, тарбиявий мавзулардаги мақолалар;\n- ТВ дастурлари;\n- шунингдек, турли мавзулардаги ранг-баранг ва қизиқарли мақолалар билан танишиб борасиз.\n"Иқбол" - бу Сизнинг газетангиз, у Сизнинг кўнглингизга яқин нашр бўлиб қолишига ишонамиз.\nШу боис, "Иқбол"га обуна бўлишни унутманг!\nОбуна почта бўлимлари, матбуот уюшмаси дўконларида ташкил этилмоқда\nБизнинг манзил: Андижон шаҳар, Навоий шоҳкўчаси, 71- уй.\nТелефон: +0374 223-05-14


ЎзА - Гонконг телевидениеси кураш ҳақида фильм тасвирга олмоқда\n10.06.2019 20:22:39 Чоп этиш версияси\nГонконг телевидениеси кураш ҳақида фильм тасвирга олмоқда\nШу кунларда Гонконг телевидениесининг бир гуруҳ ижодий ходимлари хизмат сафари билан юртимизда меҳмон бўлиб туришибди. Сафардан кўзланган асосий мақсад – миллий ифтихоримизга айланган ўзбек кураши ҳақида “The legend of martial arts – Kurash” (Кураш – ҳарбий санъатларнинг афсонаси) деб номланган ҳужжатли фильм яратиш. Ўзбекистон кураш федерацияси бу йўлда гонконглик телеижодкорларни ҳар жиҳатдан қўллаб-қувватламоқда.\nЎтган ҳафтада Тошкентга етиб келган Гонконг телевидениесининг ижодий ходимлари даставвал миллий терма жамоамиз машғулотларини тасвирга олди. Шунингдек, меҳмонлар Халқаро кураш ассоциациясининг асосчи раиси, Ўзбекистон кураш федерацияси раисининг биринчи ўринбосари, замонавий кураш қоидаларини яратган Комил Юсуповдан интервью олди.\nАйни пайтда Гонконг телевидениеси ходимлари Бухоро шаҳрида бўлиб ўтаётган кураш бўйича Президент соврини учун ҳазрат Баҳовуддин Нақшбанд хотирасига бағишланган илк халқаро турнирни тасвирга олмоқда.\nРив Танг (Гонконг): Мақсадимиз – кураш фалсафаси, ундаги умуминсоний қадриятларни тараннум қилувчи ҳужжатли фильм яратиш. Кураш ҳақида айрим маълумотларга эгамиз, негаки уни Гонконгда ҳам яхши билади, сабаби ушбу спорт тури ватанимизда дзюдо, самбо каби яккакураш турлари билан биргаликда ривожланиб бормоқда. Ўзбекистонга келишдан мақсадимиз – кураш ватанига келиб унинг бой тарихи, қадриятлари, фалсафасини яқиндан ўрганиш. Ўзбекистон кураш федерациясида бўлиб, Комил Юсупов билан жуда мазмунли суҳбат уюштирдик. Бухородаги тасвирга олиш ишларимиз ҳам самарали бўлмоқда. Айниқса, Қоракўл туманида фахрий курашчи Нурмуҳаммад Юсуповнинг 74 ёшида 30 марта турникка тортилиши бизни ҳайратга солди. Шу ёшида бундай жисмоний тайёргарликка эга бўлиш учун киши мунтазам ўз устида ишлаши, соғлиги ҳақида қайғуриши талаб қилинади. Шунингдек, курашнинг Ватани бўлган Бухорода кураш мутахассислари ва курашчилар билан интервьюлар уюштираяпмиз. Бу бизга ўз мақсадимизга эришишда қўл келади.\nГонконг телевидениеси ходимлари бугун Бухоро рамзига айланган Арк мажмуасида ҳам тасвирга олиш ишларини давом эттиришди.


Олимжон Тўхтаохунов: Нью-Йорк маҳкамаси ҳукмидан норозиман!\n08 март 2021, Тошкент вақти: 14:24\n30 апрель куни Нью-Йорк маҳкамаси "Тайванчик ва бошқалар иши" дея таснифланган жиноят иши бўйича 34 шахсни ноқонуний қимор ўйинларини ташкил қилиш ва товламачиликда айбдор деб топди. Ушбу жиноят иши марказида бўлган асли ўзбекистонлик ишбилармон Олимжон Тўхтаохунов Озодлик билан суҳбатда маҳкама ҳукмидан норози эканлигини айтди.\nАҚШ федерал судяси Жесси Фурман собиқ Совет Иттифоқидан чиққан Вадим Тринчер, Анатолий Голубчикларга 5 йилдан қамоқ жазоси тайинлаб, 20 миллион долларлик жарима белгилади.\nҚолган 32 айбланувчидан 28 нафари айбига иқрор бўлгани, яна икки кишига нисбатан иш эса кейинга қолдирилгани билдирилди.\nЯширин казино тузиш ва товламачилик тафтиш қилинган ушбу жиноят иши марказида "Тайванчик" лақаби билан танилган, асли тошкентлик ишбилармон Олимжон Тўхтаохунов туради.\nАйблов хулосасига кўра, Тўхтаохунов "қарздорлардан пул ундиргани " эвазига 12 миллион доллар ҳақ олган.\nЖиноят иши материалларида у "вор в законе" дея таснифланади.\nҲозирда Москвада истиқомат қилаëтган Олимжон Тўхтаохунов Озодлик билан суҳбатда ўзига қўйилган айбловларни мутлақо рад қилди:\n- Бу уйдирма-ку! Тўғри, ўша иш бўйича 30 тача одамдан иккитасини мен ҳақиқатан танийман. Улар менинг киевлик танишларим. Лекин мен АҚШ маҳкамаси айбловларини мутлақо рад қиламан. Мен айбдор эмасман¸ мен айбдор эмасман, - дея таъкидлади Тўхтаохунов.\nОлимжон Тўхтаохунов билан тўлиқ суҳбатни қуйида тинглайсиз:\nЎтган йили АҚШ маҳкамаси россиялик таниқли тадбиркор 65 ёшли Олимжон Тўхтаохуновни халқаро уюшган жиноятчилик гуруҳини тузганлик ва унга раҳбарлик қилганликда айблаб чиққан эди.\nТўхтаохунов Озодлик билан суҳбатда бу айбловларни “эртак ва америкалик терговчиларнинг алаҳсираши”, дея атади.\nБизнесменнинг сўзларига кўра, Америка ҳуқуқ-тартибот органлари уни 2002 йилдан буён қидирмоқда.\nЎшанда АҚШда Тўхтаохунов Солт- Лейк- Ситидаги қишки Олимпия ўйинларида фигурали учиш бўйича мусобақа ҳакамларига пора беришда айбланган эди.\nТўхтахунов 2003 йилда бу айбловлар бўйича Италияда ҳибсга олингани, бироқ айбловлар асоссиз экани боис Россияга чиқариб юборилганини айтди.\n2003 йилнинг 23 июлида Италиядан Москвага учиб келган Тўхтаохунов 10 йилдан буён ҳеч бир мамлакатга чиқа олмаслигини таъкидлади:\n- Мен 11йилдан бери ҳеч қаерга чиқа олмайман. Россияда ўтирибман, чунки улар тинимсиз мана шундай уйдирмаларни ўйлаб топаяпти. Улар менинг номимни бу ишга аралаштириб, бутун дунёга овоза қилмоқчи. Аллақандай америкаликлар ноқонуний қимор ўйинида айбланмоқда. Менинг бунга қандай алоқам бор? Мен қонунларни бузган бўлсам, Россия ҳуқуқ-тартибот органлари менга эътироз билдириши керак. Мен на Россия, на АҚШ қонунларини бузмаганман,- дейди бизнесмен.\nОлимжон Тўхтаохунов билан суҳбат


Хорижий инвестициялар ва замонавий технологиялар — тараққиёт гарови\nБугун пойтахтимизда Ўзбекистон Республикаси Олий Мажлиси Сенатининг ўнинчи ялпи мажлиси ўз ишини бошлайди. Кеча парламент юқори палатаси қўмиталари мажлисларида ялпи мажлис кун тартибига киритилган масалалар дастлабки тарзда кўриб чиқилди.\nХусусан, Сенатнинг Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитаси мажлисида Ўзбекистон Республикаси ташқи ишлар вазирининг Ўзбекистон Республикаси Ташқи ишлар вазирлигининг ташқи иқтисодий алоқаларни ривожлантириш, иқтисодиёт тармоқлари ва мамлакат минтақаларига хорижий инвестициялар ва замонавий технологияларни жалб этиш, туризмни ривожлантириш ҳамда Ўзбекистоннинг халқаро нуфузини мустаҳкамлаш соҳасидаги фаолияти тўғрисидаги ҳисоботи ҳақидаги масала дастлабки тарзда атрофлича муҳокама этилди. Мажлисда қўмита аъзолари, хорижий инвестицияни жалб қилиш, ташқи савдо ва туризм соҳасида фаолият юритаётган вазирлик ҳамда идоралар вакиллари қатнашди.\nТаъкидланганидек, Президентимиз Шавкат Мирзиёев ташаббуси билан жаҳон миқёсида миллий манфаатларимизни ҳимоя қилиш борасидаги ташқи сиёсий фаолиятни амалга ошириш масалаларида парламент ролини янада кучайтириш, халқаро иқтисодий ҳамкорликни кенгайтириш, мамлакатимиз ҳудудларига хорижий инвестициялар ва илғор технологияларни жалб қилиш, туризмни ривожлантириш, дунё ҳамжамиятида республикамиз нуфузини юксалтириш мақсадида Сенатнинг ваколат ҳамда вазифалари янада кенгайтирилди.\nШу мақсадда парламент юқори палатасининг Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитаси ташкил этилди. Унинг зиммасига мазкур соҳадаги Ўзбекистон Республикаси қонун ҳужжатлари, дастурлар ва режаларнинг марказда ҳамда жойларда рўёбга чиқарилиши устидан мунтазам парламент назоратини амалга ошириш, халқаро ҳуқуқ нормаларини миллий қонун ҳужжатларига татбиқ этиш, халқаро майдонда юртимиз иқтисодий манфаатларини илгари суриш каби вазифалар юклатилди.\nАйни пайтда Ўзбекистон Республикаси ташқи ишлар вазирининг ўз фаолияти ҳақидаги ҳисоботини Сенатнинг тегишли қўмитасида дастлабки тарзда кўриб чиққан ҳолда йилига икки марта эшитиш амалиёти йўлга қўйилди.\nСенаторлар ҳисоботни кўриб чиқишда давлатимиз раҳбари томонидан белгилаб берилган вазифалар ижросига алоҳида эътибор қаратишди.\nМажлисда мазкур парламент назорати тадбири мамлакатимизнинг бош ташқи сиёсат маҳкамаси фаолиятини чуқур ўрганиш, унинг иш самарадорлигини янада ошириш бўйича таклиф ва тавсиялар ишлаб чиқишда қўл келиши айтиб ўтилди.\n— Мамлакатни ҳар томонлама равнақ топтириш, иқтисодиётимизни ривожлантиришда хорижий инвестициялар, чет давлатларнинг илғор технологиялари ва тажрибалари муҳим ўрин тутади, — дейди қўмита аъзоси Тоҳир Баҳронов. — Бунда юртимизда қулай инвестициявий муҳит яратиш билан бир қаторда, давлатимизнинг чет мамлакатлардаги ваколатхоналари фаол иш олиб бориши долзарб аҳамиятга эга. Қўмита мажлисида Ташқи ишлар вазирлиги раҳбариятининг ҳисоботи танқидий-таҳлилий руҳда кўриб чиқилди. Эришилган натижалар билан бир қаторда, вазирлик фаолиятидаги айрим камчилик ва нуқсонлар ҳам кўрсатиб ўтилди. Сенаторлар ушбу муаммоларни ҳал қилиш мақсадида таклиф ва тавсиялар билдирди.\nҚўмита мажлисида, шунингдек, бир қатор халқаро ҳужжатларни ратификация қилиш тўғрисидаги Ўзбекистон Республикаси қонунлари ҳам кўриб чиқилди ва тегишли қарорлар қабул қилинди.


Бегона остона » "Оқдарё овози" газетаси\nЭрталабки нонуштани қилиб одатдагидек мактабга шошилдим. Қарасам, биринчи соат математика, ўқитувчимиз Турдиеванинг дарси экан. Атайин кечикиб кирдим.\n- Қаерларда санқиб юрибсан? - деди менга ўқитувчим.\n- Ишингиз бўлмасин,- дедим мен ҳам "санқиб" сўзини кўтаролмай.\n- Нима дединг? Ўқитувчим урмоқчи бўлди, мен шу чоқ эшикни қарсиллатиб ёпиб, далага чиқиб кетдим.\n- Шоди-и, қайт орқангга, - бақирди Турдиева. Қайтмадим. Мен то қуёш тепага келгунича кўчада юрдим.\nАнча кунлар ўтгач, яна мактабга келдим. Турдиева бошқа мактабга ўтиб кетибди. Охирги дарс тугашини сабрсизлик билан кутдим ва уйга шошилаётганимда мактабнинг ним қоронғу коридорида кимгадир урилиб кетдим. Эътибор бермасдан чопиб кўчага отилдим. Кўчада ҳеч ким йўқ эди.\nЭртаси куни яна мактабга келсам, биринчи соат она тили дарси экан. Лекин, 11-"А" синф раҳбари оламдан ўтганлиги сабабли кўпгина фан ўқитувчиларимиз таъзияга кетишибди. Орадан уч ҳафта ўтгандан сўнг, синфимиздаги бир қиз билан - Салима билан яна уришиб қолдим. У онасини чақириб келди. Мен Салиманинг сочидан биргина тортганимга шунча ғалва бўлади деб ўйламаган эдим. Қизнинг онаси Сора хола менга бақира кетди. Мен қандай йиғлаб юборганимни билмай қолдим. Салимага қараганимда у кўзимга қараб илжайиб турарди. Мени худди, ток ургандай, ич-ичимдан ғазабим қайнаб кела бошлади. Салима онасига қараб:\n- Мана шу етимча мени уриб, дафтарларимни йиртиб ташлади.\nНега у ёлғон гапиряпти, дугоналарининг олдида ўзини кўрсатяптими? Шу чоқ Салиманинг онаси менга ташланди.\n- Сени ўлдираман, ҳали сен... қизимга қўл кўтарадиган бўлдингми, дафтарларини йиртадиган бўлдингми? Етимча!\nНима бўлаётганига тушунмай қолдим. Салима хо-холаб куларди. Оёқларим ўзимга бўйсунмай, тиззам қалтирарди. Аёл мени дўппосларди, оғзига келган ҳақоратни айтарди. Менинг ҳам бу маймоққа кучим етарди-ю, лекин, бутун мактабга шарманда бўлишни истамадим. Кап-катта йигит аёл киши билан тевалашиб-а?! Миямга урган шу фикр мени синфдан ташқарига отди. Жон ҳолатда эшикдан чиқиб, кўча томонга югурдим. Синфимиз мактаб дарвозасига яқин эди. Сора хотин ортимдан югуриб ета олмади. Мен йўлга чиқиб, бир гап айтдим.\n- Қараб тур, кўрсатаман сенга, етимликни...\nЙўлда югуриб кетяпману, ортимга қараб-қараб қўяман, худди, ялмоғиз ортимдан қувиб келаётгандай, ундан фақат қочиб қутилиш мумкин дейман ичимда. Сора хотин лапанглаб, югуролмай қолди, охири ортимдан тош отди. Ўзи етолмаган, тоши етармиди. Шу қадар тез чопдимки, бир пасда мактабдан узоқлашиб кетдим. Йўлда бизни кўрган одамлардан уялдим. Аста-аста секинлашдим. Хаёлимдан Салиманинг хо-хо лаб кулгани-ю, онасининг эса, қари пандага ўхшаб думалаб, тош отгани кетмасди. Мен нима айб иш қилдим? Сочидан ҳазиллашиб тортганимми? Қанчадан буён бир гапни унга айтолмайман, гапирсам уришиб қоламиз, охири ҳазиллашиб сочидан тортгандим, шунга шунчами? Сочинг бошингдан қолсин. Салима ва унинг онаси, умуман улар ҳақидаги ўйларим бир пасда бутунлай тескарисига айланди.\nУйга кеч қайтдим. Бувим келмаган экан ҳали, ҳовли қоронғи. Шу заҳоти кимнингдир шарпаси кўрингандай бўлди. Мен жойимда туриб қолдим. Оёқ қўлим қалтираб, худди, юрагим бўғзимга келиб қолгандай туюларди. Қарасам, бувим...худога шукур-ей... Бувим мени кўриб, бир зум тўхтаб қолган экан.\n- Овқатингни ейсанми? Қорним оч-у, ейман демадим. Чунки ҳолим қолмаганди, бу аҳволимни бувим кўрмасин. Хонамга кириб, кийимимни алмаштириб тўшакка эндим.\nКунлар шундай ўтаверди. 9-синф бўлдим. Ҳали ҳам кўчадан бери келмайман:\nҚиш ҳам ўтар,\nЛекин, Салима ва унинг онасига бўлган нафратим сира ўтиб кетмади. Салимани ҳар кўрганимда баттар аламим қўзғайдиган бўлди, ўпкамни босаман. Салимани қандайдир ўзимга яқин олар эдим. Олдинлари мактабга эриниб келсам, кейинчалик эса, мактабга Салимани кўриш учун келардим гўё. Ўрнимдан турганимдан кўзгуга қарайман. Сочимни калта қирганимдан қулоғимнинг ортидаги чандиқ яққол кўриниб қоларди. Бу чандиқ тутдан йиқилганимдан эсдалик бўлиб қолган. Ойнадаги аксимни кўриб, хурсанд бўламан, сочимни тарайман, ҳатто кўчада кетаётганимда ҳам ўзимга бино қўйиб юраман. Дарсда Салимага қараб хаёл сураман. Танаффусда унинг ёнига боргим келар, лекин журъатим етмасди.\nЭнди эса, дарсда ҳам, дарсдан кейин ҳам қандай қилиб ундан аламимни олишни ўйлайман. Дарслар тугагач Салимани уйигача зимдан кузатиб бораман ва уйимга қайтиб тушликни қилиб бўлгач, яна кўчага отланаман. Яна Салиманинг кўчасига бориб, пана-пастқамда уни кузатиб ўтираман. Уйнинг чироғи ўчгандан сўнг, ортимга қайтаман. Ойлар шундай ўтди. Салиманинг кибри ҳавоси баланд, синфдошларим орасида менинг обрўйимни тўкканидан ва мен индамай писиб кетганимдан хурсанд, ўзича ғолиб эди. Бу ғолиблик эса мени тобора кураш майдонига чорларди. Нимадир қилишим керак эди...\nКузатувларимда Салима уйида нима ишлар қилиши, онаси қачон келиши, ҳатто ҳовлининг йўлаклари, уй эшикларигача билиб олдим. Куз ўтиб, қиш келаётган кунларнинг бирида мен тўғри Салиманинг уйига кириб бордим. Ўйлаганимдек, уйда ҳеч ким йўқ. Қуёш ботиб бўлган. Хона эшиги шиқ этиб очилди ва мен шартта Салиманинг сочидан бураб, бир қўлим билан оғзини ёпдим:\n- Соч тортиш мана бунақа бўлади. Сен ўшанда мени етим дедингми?! Нега онангга ёлғон гапирдинг, мен сени урмагандим-ку?!\nМен Салимани роса дўппосламоқчи эдим, лекин, олишаверганимиздан унинг узун сочлари билагимга ўралиб, ўзи эса, нафас ололмай қучоғимда типирчилашидан кўнглим ғалати бўлиб кетди. Раҳмим келиб, қўйвормоқчи бўлиб тургандим, қаёқдандир яна Сора хотин пайдо бўлди. Эҳ, яна расво бўлдим. Уйда онаси бор экан-ку...Худди, синф хонасидагидек, ундан ҳам баттарроқ, бақир-чақир бошланди. Саросимада Салимани қўйиб юбордим. Сора хотин мени ярим қадам ҳам силжитмай, маҳкам қучоқлаб, ерга босиб олди.\n- Бор, Сали, қўшниларди чақир, мелисани чақир, уйимга ўғри кирди, ўғрини ушладим. Вой-дод! Вой-дод!\nЮрагим баттар ёрилди, қочай десам, миқ этолмайман, қари панда шу қадар кучли эди-ки... кўз олдим қоронғилашди. Салимага бақирдим:\n- Салима, мен ўғри эмасман, мелисани чақирма... чақирма... Бошимни аранг бир кўтаргандим, Салимани кўрдим. У очиқ эшикка суяниб, сочлари тўзғиб, бизга қараб йиғларди. Ҳар қалай қўшниларга чопмабди, мелисани ҳам чақирмаяпти...\nКампир бошимни яна ерга босди. Билагимга бир куч келди, қўлимни узатиб, типирчилаб ўрнимдан турмоқчи бўлдим. Лекин Сора хотиннинг гавдасини фил ҳам кўтаролмасди. Шу пайт қўлимга бесўнақай бир нарса илинди. Маҳкам ушлаб олдимда, тахминан кампирнинг бошини мўлжаллаб, бор кучим билан урмоқчи бўлгандим Салима келиб қўлимга ёпишди. У нарса Сора хотиннинг қўлидан тушиб кетган ёғоч дастали катта ошпичоқ экан.\n- Вой, нима қиляпсан, ойимни ўлдириб қўясанку-ку, ойижон! Салима қичқириб келиб, онасини тортқилай бошлади.\n- Бўлди, ойи, бас қилинг, Шоди мени ургани йўқ, дафтаримни ҳам йиртгани йўқ, мен ёлғон айтгандим, сочимдан тортганига жаҳлим чиқувди...\nСалима худди менинг тарафимни олаётгандай эди, устимдаги онасининг юки енгиллашди. Мен жон ҳолатда ўрнимдан туриб, эшикка отилдим, у ёқ-бу ёғимга ҳам қарамасдан уйга югурдим. Худди ортимдан ялмоғиз қувиб келаётгандай... мелисанинг мошини сигнал чалаётгандай... Уйга етиб келдим, чарчаганимдан елкамдан нафас олардим. Эшик олдидаги чироқнинг ёруғига етмасдан, қоронғи йўлакда тўхтадим. Яхшиям бувим ухлаб қолган экан. Мелиса келиб қолса қочишни мўлжаллаб, тонггача қоронғи йўлакчада писиниб ўтирдим. Саҳардан сўнг, бувимга сездирмай хонамга кирдим.\nЭрталабки нонуштада нима еганимни ҳам эслолмайман. Бувим кечаси қаерда эдинг, деб минг марталар сўради-ёв, индамадим. Гапиришга ҳолим йўқ, лекин, хаёлим ҳали ҳам Сора хотин-у, мелисада. Мактабга бориб, Салиманинг юзига қандай қарашни, у нима дейишини, мактабда нималар бўлишини ўйлардим. Бормасам-чи, унда баттар бўлади, барибир уйда ўтиролмайман, ундан кўра тўғри директорнинг олдига бориб, ҳамма айбимни бўйнимга оламан, ундан кейин мелисаси ҳам, Салимаси ҳам, Сора хотини ҳам билганини қилишсин. Шундай қарорга келдим. Бувим билан худди қамоққа кетаётган одамдай қучоқлашиб хайрлашдим. Бувим ҳайрон: "Болам, ақлинг кириб қолибдими", - деди ўзича тўнғиллаб.\nМактабга ҳаммадан эрта борибман. Ўзимча, мактаб ҳовлисига кирмасдан яна ўша Салимани пойлаб турадиган ҳар кунги жойимга боргим келди. Йўлнинг нариги четидаги тут томонга боравердим. Тавба, тушимми? Ўнгимми? Худди, ўша жой. Мен тик туриб уни кутадиган жойимда Салиманинг ўзи турарди. У мени кўрди. Мен унга яқин бордим. Бироз индамай бир-биримизга қараб турдик. Худди у ҳозир бир ёмон гап айтаётгандай, юрагим така-пука урарди.\n- Мен келдим,- деди у ниҳоят кулимсираб. Унинг\nкулгусидан кўнглим қуёшдек ёришиб кетди.\n- Демак... демак... келдинг?\n- Онанг ҳам келадими? Тилим қичиди яна.\n- Йўқ, бошқа келмайди, онамни кўндирдим...Сен борасан, кечирим сўраш учун.\n- Нега эмиш, бегона остонага бостириб кирганинг учун.\nМен рози бўлдим, чунки у остона мен учун энди бегона эмас эди.\nЯна дарс бошланди. Мен қайсарнинг эса, негадир яна Салиманинг сочидан тортгим келаяпти...\n26-мактабнинг 9-синф ўқувчиси.


Президент Садир Жапаровнинг фейсбукдаги пости танқидларга сабаб бўлди | ҚИРҒИЗИСТОН ЯНГИЛИКЛАРИ\nПрезидент Садир Жапаровнинг фейсбукдаги пости танқидларга сабаб бўлди\nПрезидент Садир Жапаров фейсбук саҳифасига пост ёзиб, унда «вақтимни таъқибга эмас, ўлкани ривожлантириб бутун қирғизларни бириктиришга сарфлашим керак» деб ёзди.\nАйрим фейсбук фойдаланувчилари Жапаровнинг сўзларини қўлласа, айримлари уни кескин танқид қилишди. Айрим фойдаланувчилар «сўзингиз билан амалингиз мос келмайди» деса, баъзилар «Қирғизистонда бошқа миллатлар ҳам яшайди» деб эслатишган.\nДавлат раҳбарининг постини остига изоҳ қолдирганлар орасида журналист Канат Каниметов ва «Туран» партиясининг аъзоси Тилекмат Кудайбергенов (Курўнўв) ҳам бор.\n“[Вақтимни таъқибга сарфламайман] деб қўйиб «Цензура ҳақида» («Ёлғон ва аниқ бўлмаган маълумотлардан ҳимоялаш ҳақидаги») қонунни депутатларга беш бармоқ едириб қабул қилдириб қўйдингиз», — деб айтган Каниметов.\n*Каниметов «Апрель» телеканалининг журналисти. У март ойида МХДҚга Абдил Сегизбаевга тегишли «Белизгейт» иши бўйича гувоҳ қатори сўроққа чақирилган. Сўроқдан кейин журналист терговчи уни жиноий иш билан қўрқитганини билдирган. Кейинчалик Каниметов милиция ходимлари унинг Балиқчидаги уйига келиб, у ерда яшаган қариндошига «уйни тинтув қиламиз» деб қўрқитганини айтган. Кўп ўтмай милиция Каниметовга нисбатан «Майда бебошлик» моддаси билан судгача текширув бошлаган, бироқ суд терговчининг ҳаракатини ноқонуний деб топган.\n21-27 июлларда Садир Жапаров депутатларни резиденцияга чақириб чой берган. 28-29 июлларда депутатлар депутат Гулшат Асилбаеванинг «Ёлғон ва аниқ бўлмаган маълумотдан ҳимоя қилиш ҳақидаги» баҳсли қонун лойиҳасини ва президент таклиф қилган сайлов ҳақидаги қонун лойиҳасини қабул қилишган. Чойга бормаган депутатларнинг бири Жанар Акаев буни «давлат коррупцияси» деб атаган. Депутат Рискелди Момбеков ҳамкасбларини «икки марта чой берганда эриб кетдингларми» деб танқид қилган.\nТилекмат Кудайбергенов эса Жапаровнинг постига «Туран» сиёсий партиясининг лидери Жениш Молдокматов қамоқда «адолатсиз ўтирибди» деб ёзди. ИИВ Молдокматовни 6 майда қўлга олган. У 5-6-9 октябрдаги воқеаларда «Оммавий тартибсизликлар уюштиришда» гумон қилинмоқда.\nСуд Молдокматовни №1 тергов изоляторига киритиб, 23 июлда у Бишкек ШИИБнинг вақтинча сақлаш жойига киритди. Сиёсатчи 26 июлдан бошлаб очлик эълон қилди.\nКуч органлари Кудайбергеновнинг ўзига ҳам «Ҳукуматни босиб олишга ҳаракат қилиш» моддаси билан айб қўйган. Ҳозирда у уй қамоғида. Кудайбергенов ҳам, Молдокматов ҳам ҳукуматнинг ҳаракатларини кескин танқид қилиб келади.\nАввалги мақолаЎш: Филармониянинг ёнидаги фаст-футда ёнғин чиқди, жабрланганлар йўқ\nНавбатдаги мақолаПолитКлиника: Вазир Жапаров Мальта, офшор ҳамда 4 юлдузли отель билан қандай алоқада?


Ўзбекистонда пахта терими мавсумида мактаблар ёпилди\n23 октябр 2020, Тошкент вақти: 16:39\nФеруза Мустақил манбаларнинг маълум қилишича, пахта йиғим-терими мавсуми даврида жойларда кўплаб мактаблар ёпилган. Кичик ёшдаги мактаб ўқувчилари эса бу пайтда пойтахт бозорларида майда савдогарчилик билан машғул бўлмоқда.\n«Озодлик» мухбири ушбу маълумотни ўрганиш учун пойтахт бозорларида бўлди. Ҳақиқатан ҳам бозорларда мактаб ўқувчиларини кўплаб учратиш мумкин. Болалардан бирининг онаси Келесдаги 9, 11, 35-мактаблар ўн кунга ёпилгани, катта ёшдаги мактаб ўқувчилари пахта теримига жалб қилинганини билдирди. Унинг айтишича, айни пайтда ўнинчи синфдаги фарзанди Оққўрғонда пахта термоқда.\nБозорларда пахтадан қочиб, тирикчилик қилаётган катта ёшли ўқувчиларни ҳам учратиш мумкин. Уларнинг таъкидлашича, жойларда шароит жуда оғир. Терилган пахта учун пул ўз вақтида тўланмайди ёки умуман берилмайди.\nТошкент вилояти мактаблар бошқармаси ходимининг шу масала юзасидан фикр билдиришича, мактаб ўқувчиларининг пахта теримига олиб чиқилиши маҳаллий ҳокимликлар буйруғи асосида амалга оширилади. Хусусан, Тошкент туманида ҳам ҳокимнинг 418-қарори билан мактаб ўқувчилари пахта теримига жалб қилинган.\nКузатувчиларнинг фикрича, гарчи мактабларнинг фақат юқори синф ўқувчиларини теримга чиқариш тўғрисида буйруқ берилган бўлсада, вилоятларда кўплаб мактаблар ёпилган. Ҳатто бошланғич ва ўрта синфлар ўқувчилари ҳам таълим олишдан маҳрум қилинган.\nКўпгина зиёлилар бу ҳол ўқувчиларнинг билим олишга рағбатини сусайтираётгани ва илм олиш имкониятини қисқартираётганини таъкидламоқда. Уларнинг айтишича, бу келажакда жиддий салбий оқибатларга олиб келади.


ЎзА - Самарқандда “Ташаббус – 2019” ғолиблари аниқланмоқда\n14.05.2019 12:02 Чоп этиш версияси\nСамарқандда “Ташаббус – 2019” ғолиблари аниқланмоқда\nПрезидент соврини учун анъанавий тарзда ўтказиб келинаётган кўрик-танловнинг Самарқанд шаҳар босқичи бўлиб ўтди.\nШаҳарда саноат ишлаб чиқариши, хизмат кўрсатиш ва сервис тармоғини ривожлантириш, тадбиркорлик ва ҳунармандчилик борасида бошқаларга ибрат бўлаётган 90 нафар ишбилармон қатнашган танловда энг яхшилар эътироф этилиб, танловнинг вилоят босқичига йўлланма олди.\n“Самарқанд ЕвроАзия текстиль” масъулияти чекланган жамияти директори Аслиддин Салоҳиддинов “Саноат соҳасида йилнинг энг яхши тадбиркори” деб топилди.\n– Корхонамизда асосан эркаклар кўйлаги, чойшаблар ва турли хил матолар ишлаб чиқарамиз, – дейди “Самарқанд ЕвроАзия текстиль” масъулияти чекланган жамияти менежери Жасур Ғаниев. – Маҳсулотларимиз кўпроқ хорижга экспорт қилинади. Яқинда корхонамизга 100 миллион доллар миқдорида инвестиция киритиб, Хитойдан янги, замонавий ускуналар келтирдик ва 400 га яқин иш ўринлари яратдик. Марказий Осиёда ягона бўлган бу технология мато сифатини яхшилаб, чидамлилигини оширади. Натижада қисқа вақтда яқин ва узоқ чет давлатларга 100 минг долларлик маҳсулот экспорт қилдик.\nТанловда “Йилнинг энг яхши ёш тадбиркори” йўналишида биринчилик “Амонов мебель текстиль” оилавий корхонаси раҳбари Шаҳрам Амоновга насиб этди. INNOVA “VRSUS Mediсal” масъулияти чекланган жамияти директори Шерзод Муҳиддинов “Хизмат кўрсатиш соҳасида йилнинг энг яхши тадбиркори”, якка тартибдаги тадбиркор Савлат Раҳмонов “Йилнинг энг яхши ҳунарманди” йўналишларида ғолибликни қўлга киритди.\nБундан ташқари, бир қатор қўшимча номинациялар бўйича ҳам ғолиблар аниқланиб, ташкилотчилар томонидан рағбатлантирилди.\nТанловнинг туман, шаҳар босқичини 15 майга қадар якунлаш, вилоят босқичини эса жорий йилнинг 8 июнь куни Самарқанд шаҳридаги Алишер Навоий номли марказий истироҳат боғида ўтказиш режалаштирилган.\nҒ.ҲАСАНОВ, А.ИСРОИЛОВ (сурат), ЎзА